ועדת הכלכלה, כנסת 20, פרוטוקול מספר 399, 2017-01-02 13:30

איתן כבל: שלום לכולם.

איתן כבל: יש לנו היום ישיבה מעניינת.

איתן כבל: גברתי חברת הכנסת קארין אלהרר חברתי, מנהלות הוועדות, היועצת המשפטית, הרשמת, הדובר.

איתן כבל: יש לנו אורחים נכבדים, קודם כול ראש וראשון מבקר המדינה, תודה לך על בואך בצל קורתנו, זה לא עניין של יום ביומו שאדוני מבקר אותנו, עורכת-הדין מיכל הלפרין, הממונה על ההגבלים העסקיים, פרופסור שמואל האוזר, יושב-ראש הרשות לניירות ערך, מנכ"ל משרד התקשורת, מר שלמה פילבר, שלום אדוני, והצטרף אלינו ברגע זה גם מר אמיר לוי, הממונה על התקציבים במשרד האוצר.

איתן כבל: לא לחינם נמצאת כל הסוללה המכובדת מאוד-מאוד סביב השולחן.

איתן כבל: זה לא עניין של מה בכך.

איתן כבל: הנושא כבד וטעון, יש לו משמעויות.

איתן כבל: שיהיה ברור דבר אחד, אין ולא תהיה שום כוונה "לכדרר" את הדיון הזה בלי שתצא איזו אמירה, גברתי חברת הכנסת אלהרר, שלך ושלי ביחד בסוף הדיון, אמירה לפעולה.

איתן כבל: אנחנו לא מדגמנים פה, אין הכוונה שיהיה דיון של דוגמנים, שנצא ממנו כאשר כל אחד יאמר את אמירתו, ילך לדרכו ו"שלום עליך נפשי".

איתן כבל: ברשותכם, אני רוצה לומר עוד דבר לחברי וחברותי חברי הכנסת.

איתן כבל: הדיון איננו כבר במסגרת דיון מהיר, למרות שכמובן אאפשר לכל אחד מן הנרשמים, כמובן גברתי זהבה גלאון ואחרים, להציג את הדברים.

איתן כבל: הדיון כבר איננו במסגרת הדיון המהיר.

איתן כבל: אומר בכותרת ואז אעביר את רשות הדיבור לגברתי קארין אלהרר.

איתן כבל: לאחר מכן נפתח את הדיון ונשמע את מבקר המדינה ותהיה התייחסות כמובן של כל הגורמים הנוספים.

איתן כבל: אני גם מודיע, מי שלא נרשם שלא יחשוב שיש לי איזו קרן לייזר לאתר את מי שרוצה לדבר.

<לאה ורון: הדיון המהיר "נמשך", לכן אתם מתבקשים להירשם מחדש.

איתן כבל: הנושא הזה עלה על סדר היום הציבורי בקול תרועה רמה.

איתן כבל: נמצאת כאן סמנכ"לית רגולציה של "בזק", שרון פליישר.

איתן כבל: אני אומר לך ואמרתי לך, אני מצר על העובדה שלא מצאה לנכון המנכ"לית בנושא בסדר גודל כזה – ואת חברה אישית שלי, אני מכבד אותך ותמיד כיבדתי אותך – אני חושב שבעניין הזה המנכ"לית הייתה צריכה להיות כאן.

איתן כבל: אני תמיד אומר את המשפט שכבר ידוע בוועדה: "מכבדי אכבד ובוזי יקלו".

איתן כבל: מי שלא יודע לכבד את הוועדה בנושאים בסדר גודל כזה שלא יצפה מאתנו לרוח גבית.

איתן כבל: במקרה הטוב יהיו לנו הנוצות של איקרוס.

איתן כבל: אני אומר פה את הדברים בצורה הכי ברורה, לא מתחבא, לא הולך ליד, לא מסתובב סביב העניין הזה.

איתן כבל: פשוט בלתי אפשרי שכל אחד חושב שעכשיו הוא מול המצלמה ויודע מה נאמר כאן.

איתן כבל: אם מזמינים אני מצפה – כפי שמצפים מאתנו לעשות את המיטב ולהוציא מאתנו את המיטב כך אני מצפה שהדברים ייעשו.

איתן כבל: הנושא עלה לסדר היום בקול תרועה רמה.

איתן כבל: הסיפור כאן בא גם בהמשך לדיונים אינטנסיביים מאוד שהתקיימו זה מכבר.

איתן כבל: לפני כשבועיים ימים סיימה ועדת הכלכלה את הדיון באחד הנושאים היותר כבדים סביב נושאים הנוגעים לתקשורת בכלל ולנושא תשתיות "בזק" בפרט.

איתן כבל: "בזק" נדונה כאן לפני ולפנים בצורה מאוד-מאוד לא פשוטה.

איתן כבל: האנשים המכובדים שהיו כאן התייחסו כל אחד בזמנו.

איתן כבל: אני מקווה שהצלחנו להוציא תחת ידינו את התוצאה הטובה ביותר עבור אזרחי מדינת ישראל בהחלטות שקיבלנו.

איתן כבל: עוד לא הספקנו לקחת אוויר מן ההחלטה וכבר התפרסמה הידיעה.

איתן כבל: אדוני מנכ"ל משרד התקשורת, בוודאי תינתן לך האפשרות לתקן אותי, אבל לפחות אני מציג את הדברים: "המביא דברים בשם אמרם מביא גאולה לעולם".

איתן כבל: מנקודת המבט שלי יש לנו נקודה אחת.

איתן כבל: אני אומר את זה גם לאמיר לוי ולכל הדוברים.

איתן כבל: בכלי התקשורת עולה בבירור שההחלטה על הפרדה תאגידית תהיה בה פגיעה ישירה בצרכנים.

איתן כבל: זה הסיפור, אל תיקחו אותנו למקומות אחרים.

איתן כבל: אני לא מתכוון עכשיו להיכנס אל תוך הקרביים של חברת "בזק".

איתן כבל: יש כאן נקודה ברורה מאוד ומדודה מאוד.

איתן כבל: כל מי שינסה לצאת מן הטווח הזה ולתת לנו תשובות שאינן נוגעות לעניין הספציפי הזה, מה המשמעויות הנוגעות למערכת היחסים בין "בזק" וחברות אחרות אל מול הצרכנים, פשוט אחתוך אותו ולא אתן לו לדבר.

איתן כבל: אני אומר את זה בצורה ברורה.

איתן כבל: לא נשמע היום מורשות קרב (מור"קים), כל אחד יגע אך ורק בעניינים שלשמם התכנסנו כאן, שהדברים יהיו ברורים.

איתן כבל: גם כך הנושא טעון ואני מבקש מכולנו להיות ממוקדים.

איתן כבל: מיליארד שקל – גם מי שלמד רק שלוש יחידות במתמטיקה מבין שזה הרבה.

ג'מאל זחאלקה: אתה רוצה לשנות את סדרי העולם בכנסת?

ג'מאל זחאלקה: אתה מפריט את הדיון.

איתן כבל: אני אומר את זה בצורה הכי ברורה.

איתן כבל: גברתי, בבקשה.

קארין אלהרר: תודה רבה, אדוני היושב-ראש.

קארין אלהרר: הדברים נאמרו, בגדול, אבל אני רוצה לחדד.

קארין אלהרר: בסופו של דבר הפגיעה בצרכנים – לכאורה אנחנו אומרים: הנה, עוד מופע של תחרות, אבל זו לא באמת תהיה תחרות.

קארין אלהרר: שוק התקשורת עבר המון-המון שינויים מבורכים בשנים האחרונות.

קארין אלהרר: ראינו שינויים רבים שבאמת השפיעו לטובה על כיס הצרכן הישראלי.

קארין אלהרר: אבל השינוי הזה, אני חייבת להודות שאני לא מבינה מדוע החיפזון, למה למהר כל-כך בהחלטה הזאת.

קארין אלהרר: מאין זה מגיע?

קארין אלהרר: בואו ננסה להבין את המשמעות של הדברים עד הסוף.

קארין אלהרר: אני יודעת שמבקר המדינה פנה, ואני בוודאי אספר על הדברים.

קארין אלהרר: זה מגיע למקרים הפרטניים, והגיעו גם מקרים פרטניים ללשכתי, של מישהי שעזבה את חברת "בזק", עברה לחברה המתחרה וזה אותה תשתית, אמרו לה: בואי, תשלמי 2 שקלים יותר ותחזרי לתשתית, כי פתאום התשתית התקלקלה.

קארין אלהרר: בואי תשלמי ונחזיר לך הכול, הכול יעבוד "פיקס".

קארין אלהרר: אז זאת התחרות שאליה אנחנו רוצים להגיע?

קארין אלהרר: לא נראה לי.

קארין אלהרר: אני באמת לא מצליחה להבין את זה.

קארין אלהרר: אני רואה מהמכתב של מר אמיר לוי, ראש אגף התקציבים: בשנת 2015 בלבד חברת "בזק" גרפה 96% מהרווח הנקי בשוק התקשורת, 96%.

קארין אלהרר: אני מנסה להבין את האקסטרה-תחרותיות שיש במהלך הזה.

קארין אלהרר: אם אני שחקן שנמצא כרגע מחוץ לענף אני מפחדת להיכנס בכלל.

קארין אלהרר: איפה תבוא התחרות לידי ביטוי?

קארין אלהרר: אני לא מצליחה להבין.

קארין אלהרר: אני לא רוצה להאריך בדברים כי יש הרבה דוברים.

קארין אלהרר: אני רק רוצה לומר שאני קוראת לשר הממונה, ולדעתי זה השר לשיתוף פעולה אזורי.

איתן כבל: השר האחראי על "בזק".

קארין אלהרר: זה קצת יותר מדי כוח בזוג ידיים אחד.

קארין אלהרר: אפשר לעשות "רברס" קטן, לא קרה עוד שום דבר מעשי.

קארין אלהרר: לא הצלחתי להבין את ההסבר.

קארין אלהרר: אני מקווה מאוד שנשמע הסבר שיניח את הדעת.

קארין אלהרר: המטרה של הדיון היא להגיע לתוצאה, איך אנחנו מתקנים את זה.

קארין אלהרר: הסיטואציה הזאת רעה לצרכן.

קארין אלהרר: אין לנו מישהו אחר שאנחנו צריכים לדאוג לו מלבד הצרכנים, לא חברה כזאת ולא חברה אחרת.

קארין אלהרר: אני מציעה שניתן את רשות הדיבור לאדוני מבקר המדינה.

איתן כבל: אדוני, מבקר המדינה, בבקשה, ואחריו זהבה גלאון תתייחס.

איתן כבל: אאפשר אחרי כן למנכ"ל משרד התקשורת, שהוא ליבת העניין, אאפשר למיקי רוזנטל שצריך לצאת ואחר-כך חברי הכנסת הנוספים יתייחסו.

קארין אלהרר: אדוני היושב-ראש, מכיוון שרצינו לקיים את הדיון במשותף וכן היה דיון מהיר, חשוב לי לציין שחברי הכנסת זהבה גלאון, מיקי רוזנטל, עליזה לביא, אוסאמה סעדי ורועי פולקמן היו אלה שיזמו את הדיון בוועדת הכלכלה והם כמובן יקבלו הזדמנות לדבר.

איתן כבל: בוודאי, הם רשומים גם כן.

איתן כבל: תודה.

איתן כבל: אדוני מבקר המדינה, בבקשה.

<מבקר המדינה יוסף חיים שפירא: שלום מכובדי כולם.

<מבקר המדינה יוסף חיים שפירא: במהלך השנה האחרונה התחלנו בעבודת דוח בנושא הרפורמה בשוק התקשורת הנייחת.

<מבקר המדינה יוסף חיים שפירא: טיוטה כבר נשלחה למבוקרים, מחלקם קיבלנו תשובה ועכשיו אנחנו בעיצומה של עבודת הכנת הדוח, לכן לא אכנס לפרטים בעניין הזה.

<מבקר המדינה יוסף חיים שפירא: היות והדיון היה גם על-פי סעיף 6 והתבקשנו אז ראש החטיבה, מר חיו, יאמר כמה דברים לעניין זה ואחר-כך נוכל אולי להגיב לאחר שנשמע את הדברים.

איתן כבל: בסדר גמור.

איתן כבל: מר חיו, בבקשה.

<יובל חיו: מכובדי, הדיווח שנמסור הוא מטבע הדברים דיווח פורמלי.

<יובל חיו: לא נוכל להתייחס לממצאי ביקורת שמסתמנים בעת הזו בעבודת הביקורת, אבל נאמר את הדברים הבאים.

<יובל חיו: כפי שאמר המבקר, בהתאם לתוכנית העבודה השנתית של משרדנו אנחנו עורכים השנה ביקורת בנושא הרפורמה בשוק התקשורת הנייחת.

<יובל חיו: במסגרת הביקורת הזו נבדקו גם פעולות של משרד התקשורת בנוגע לביטול ההפרדה המבנית בקבוצת "בזק".

<יובל חיו: זמן קצר לפני שיגור טיוטת הדוח למבוקרים נודע למשרדנו שבכוונת משרד התקשורת לקבל החלטה בנוגע לסוגיית ההפרדה המבנית בקבוצת "בזק".

<יובל חיו: בעקבות כך פנה מבקר המדינה ביום 26 באוקטובר 2016 לשר צחי הנגבי וביקש אותו להמתין עם קבלת ההחלטה בנושא עד לקבלת טיוטת הדוח.

<יובל חיו: טיוטת הדוח נשלחה למבוקרים בשבוע השלישי של חודש נובמבר האחרון.

<יובל חיו: זמן קצר לאחר מכן, ביום ו', לפני כ-10 ימים, התוודענו בתקשורת למכתב ששלח מנכ"ל משרד התקשורת לחברת "בזק", ולפיו המשרד מקדם בשלב ראשון את ביטול ההפרדה התאגידית בקבוצת "בזק".

<יובל חיו: בעקבות ההודעה הזאת העברנו בשבוע שעבר למנכ"ל משרד התקשורת בקשה מפורטת להמצאת שורה של מסמכים והסברים לצורך בחינת הליך קבלת ההחלטות שקיים משרד התקשורת בטרם מסירת ההודעה האמורה ל"בזק".

<יובל חיו: המסמכים וההסברים אמורים להימסר למשרדנו היום, וכפי שהבנתי הם אכן יגיעו.

<יובל חיו: אנחנו כרגע, בין היתר לאור ההתפתחויות האחרונות, מעריכים שבעוד תקופה של חודשיים עד 3 חודשים משרד מבקר המדינה יסכם את הדוח בנושא האמור, לרבות הפרק שמתייחס לסוגיית ההפרדה המבנית.

איתן כבל: אם יורשה לי, ואתם לא חייבים להשיב, האם מנקודת המבט שלכם ציפיתם שמשרד התקשורת לא יבצע את הפעולה של ההפרדה המבנית עד לסיום התהליך הזה, או שמנקודת המבט שלכם נחה דעתכם ברגע שהוצאתם לו את הטיוטה?

<מבקר המדינה יוסף חיים שפירא: למעשה ביקשתי לחכות עד שתתקבל הטיוטה אצל המבוקרים ולאור הטיוטה שיסיקו את המסקנות בעצמם.

איתן כבל: התשובה ברורה.

<מבקר המדינה יוסף חיים שפירא: חיכיתי לחבר הכנסת כבל, יושב-ראש ועדת הכלכלה, כדי לעורר את כולנו לדיון בעניין.

איתן כבל: אני מודה לאדוני, תודה.

איתן כבל: חברתי, חברת הכנסת זהבה גלאון, בבקשה.

זהבה גלאון: תודה רבה, אדוני, תודה רבה ליושבי-ראש הוועדות.

זהבה גלאון: לאור הדברים של מבקר המדינה ונציגו אני חייבת לומר שהעיתוי של הודעת משרד התקשורת על ביטול ההפרדה התאגידית הוא עיתוי מחשיד, אין לי דרך אחרת להגדיר את זה.

זהבה גלאון: פרט לכך, בהתייחס לדברים שלך, אדוני יושב-ראש הוועדה, חבר הכנסת כבל, שתהית למה מנכ"לית "בזק" לא הגיעה לדיון – למה שהיא תגיע לדיון כאשר משרד התקשורת מייצג את האינטרסים שלה כל-כך יפה?

זהבה גלאון: בעיקר לאור הדברים שאני שומעת כאן.

זהבה גלאון: אני רוצה להעיר כמה הערות ולשאול כמה שאלות.

זהבה גלאון: אני שואלת האם ההכרזה של משרד התקשורת על ביטול ההפרדה התאגידית ב"בזק" – אתה שאלת את זה, אני רוצה, ברשותך, לחדד – תגביר את התחרות בשוק התקשורת?

זהבה גלאון: היא תאפשר לצרכן הישראלי לשלם פחות כסף על שירותי התקשורת?

זהבה גלאון: או שהיא תגביר בצורה מסוכנת את הכוח המונופוליסטי החזק של "בזק" בשוק התקשורת?

זהבה גלאון: אני רוצה להזכיר לחברי הוועדה שבזמנו פניתי ליועץ המשפטי לממשלה אחרי שהעיתונאי גידי וייץ חשף את הקשרים של ראש הממשלה עם אלוביץ, איך ראש הממשלה מצ'פר את אלוביץ ובתמורה זוכה לסיקור אוהד.

זהבה גלאון: היועץ המשפטי לממשלה אסר על ראש הממשלה נתניהו להתעסק בענייני אלוביץ.

זהבה גלאון: אז בא מנכ"ל משרד התקשורת, שהוא משרת אמון ומינוי אישי של נתניהו, ומודיע על ביטול ההפרדה התאגידית.

זהבה גלאון: אדוני וגברתי, מכיוון שהסוגיה שעולה כאן לדיון מגלמת בתוכה תועלת כספית עצומה לבעל השליטה ב"בזק", שהוא גם מקורבו של נתניהו, ולאור העובדה שידוע שמשרד מבקר המדינה פרסם טיוטה ומכין דוח על כל העניין, אני רוצה לשאול האם לא ראוי שהחלטה כל-כך משמעותית תיעשה בתיאום עם גורם חיצוני, כמו למשל נציג של היועץ המשפטי לממשלה, נציג של מבקר המדינה, לאור הרגישות של העניין?

זהבה גלאון: אני מעלה שתי שאלות.

זהבה גלאון: האם קוימה התייעצות עם אנשי היועץ המשפטי לממשלה?

זהבה גלאון: האם קוימה התייעצות עם ועדת הריכוזיות?

<שלמה פילבר: חיובי, הייתה התייעצות עם היועץ המשפטי לממשלה.

<שלמה פילבר: עם ועדת הריכוזיות לא, אבל התייעצנו עם אבי ליכט כבר לפני 3 חודשים.

זהבה גלאון: כאשר אתם עומדים בעיתוי הזה, כשמבקר המדינה עומד לפרסם דוח, להודיע על ביטול ההפרדה התאגידית?

זהבה גלאון: בסדר.

<שלמה פילבר: לפני 3 חודשים אבי ליכט אמר שככל שאנחנו עושים שימוע ציבורי אין מניעה מבחינתנו להתקדם במתווה שהצגנו.

<אלידור בליטנר: אני נציגתו של מר אבי ליכט.

<אלידור בליטנר: המוקד הוא בדיוק על מה שאמרת, שנדרש כאן שימוע.

<אלידור בליטנר: זה המוקד.

<שלמה פילבר: אנחנו נעשה שימוע.

זהבה גלאון: תעשו שימוע אחרי שכבר הודעתם.

זהבה גלאון: זה מעניין.

אוסאמה סעדי: סדר עקום.

איתן כבל: אדוני המנכ"ל, אתה יודע שאני בדרך כלל מגן עליך גם כשאני לא מסכים אתך, וזה קורה הרבה, אבל אני יכול לומר לך בעניין הזה, אל תפריע להם.

איתן כבל: אני גם אגן עליך, שאף אחד לא יפריע לך כאשר אתה תדבר.

איתן כבל: בבקשה.

זהבה גלאון: תודה רבה, אדוני.

זהבה גלאון: אני רוצה לומר דבר שהוא מובן מאליו.

זהבה גלאון: אנחנו לא מדברים על איזו החלטה על מיזוג שני דוכני פיצוחים, חברי חברי הכנסת.

זהבה גלאון: אנחנו מדברים על החלטה שיש לה משמעות צרכנית כלכלית אדירה.

זהבה גלאון: מדהים שיושבים כאן שני רגולטורים לפחות.

זהבה גלאון: ממה ששמענו בתקשורת גם אמיר לוי וגם שלמה פילבר אוחזים בדעות הפוכות, אחד הוא מנכ"ל משרד התקשורת, מינוי של נתניהו, כאשר נתניהו מצוי בניגוד עניינים.

זהבה גלאון: אני חושבת שההודעה הנחפזת – והיא נחפזת, אין לי דרך אחרת להגדיר אותה – שנשלחה ביום חמישי בשעות הלילה, על הכוונה להביא לביטול ההפרדה התאגידית, לא עומדת במבחן הסבירוּת.

זהבה גלאון: אני חושבת שלא ננקטו כל הצעדים כדי לוודא שמדובר בהחלטה כשרה.

זהבה גלאון: לכן אני רוצה לסכם ולהציע או לבטל או להשעות את ההחלטה של משרד התקשורת.

זהבה גלאון: אני רוצה להציע שיוקם צוות בין-משרדי מקצועי שיבחן את כל ההשלכות, גם על הצרכן, גם על התחרות בשוק התקשורת, שהצוות הזה ילווה בנציג של היועץ המשפטי לממשלה.

זהבה גלאון: מצחיק להגיד שאבי ליכט אמר שיהיה שימוע אבל הסוסים ברחו מן האורווה.

זהבה גלאון: תודה רבה.

איתן כבל: תודה גברתי.

איתן כבל: אעביר את רשות הדיבור לשלמה פילבר.

<שלמה פילבר: אני חושב שיש פה חוסר הבנה של התהליך.

<שלמה פילבר: יכול להיות שאם אציג את התהליך עצמו יהיה קל יותר ופשוט לאנשים.

<שלמה פילבר: אעשה את זה בקצרה.

<שלמה פילבר: הטיפול בחברת "בזק" במשרד התקשורת לוקח בערך 50% מהזמן של כל עובדי המשרד, שהם 150 איש, לאורך כל השנים.

<שלמה פילבר: המכתב הזה, גם אם הוא עשה רעש תקשורתי, הוא בסך הכול צעד אחד קטן בתהליך ארוך מאוד ורחב מאוד שאנחנו עושים, ואפרט.

<שלמה פילבר: כרגע אנחנו מדברים על השוק הקווי.

<שלמה פילבר: משרד התקשורת פועל מזה 3 שנים, לפי הנייר הזה שחתום עליו השר משה כחלון כשר התקשורת, שנקבע כמסמך מדיניות של המשרד אחרי שימועים של שנה וחצי של שתי ועדות ציבוריות שקבעו מתווה.

<שלמה פילבר: המתווה הזה, בגדול, קובע שלוש רגליים: ראשית, יתבצע שוק סיטונאי על חברת "בזק" ועל חברת "הוט".

<שלמה פילבר: אנחנו כל הזמן שוכחים את זה, זה לא בא לידי ביטוי פה, אבל מבחינת העניין שתי חברות התשתית – שוק סיטונאי.

<שלמה פילבר: ברגע שהתחרות תושלם- - -

קארין אלהרר: מה החלוקה ביניהם?

<שלמה פילבר: בערך 60%-40% מבחינת תשתית.

<שלמה פילבר: אחרי שיתקיים שוק סיטונאי יבוצע ביטול הפרדה מבנית בשתי החברות.

<שלמה פילבר: אלה המרכיבים הנוספים.

מיקי רוזנטל: רק אתקן את המספר.

מיקי רוזנטל: אתה מנכ"ל משרד התקשורת אבל המספר הוא 67% ו-33%.

<שלמה פילבר: דרך אגב, זה קרה רק בגלל שלא עשו שוק סיטונאי על "הוט" ואז נתח השוק של "בזק" גדל.

מיקי רוזנטל: לא משנה, אבל אתה צריך למסור נתוני אמת לוועדה.

איתן כבל: אדוני צודק, בשביל זה אתה פה.

איתן כבל: תודה.

<שלמה פילבר: אין בעיה, בסדר גמור, אני מתנצל, 67%-33%.

<שלמה פילבר: והדבר האחרון שמופיע פה בסעיף 17 כאילו נחבא אל הכלים אבל אני חושב שהוא סעיף דרמטי וחשוב: "המשרד יגבש בתוך 9 חודשים הסדרה שמטרתה הגברת ההשקעה בתשתיות התקשורת הנייחות בישראל ובשדרוגן".

<שלמה פילבר: זה נכתב ב-2012 כאשר בעצם נושא התשתיות עמד בצד.

<שלמה פילבר: אני קיבלתי את מקל ניהול המשרד ביוני 2015.

<שלמה פילבר: השוק הסיטונאי התחיל לעבוד על-פי מתווה שנקבע ואני הייתי צריך ליישם אותו.

<שלמה פילבר: היו בו לא מעט חורים בגבינה.

<שלמה פילבר: אני מצטט כרגע את אחד מהמנכ"לים של החברות שרוצות מאוד להשתמש בעניין הזה.

<שלמה פילבר: השקענו הרבה מאוד שעות לאורך חצי שנה, או קצת יותר מזה, כדי להשלים, לסדר, לארגן את כל נושא השוק הסיטונאי.

<שלמה פילבר: במקביל הנחיתי להתניע הסדרה של שוק סיטונאי על "הוט".

<שלמה פילבר: לצערי הרב זה מתעכב יותר מדי זמן.

<שלמה פילבר: אני מקווה מאוד שבחודש-חודשיים הקרובים המשרד יסיים גם את זה.

<שלמה פילבר: ברקע לכל הדברים האלה עמד נושא ביטול ההפרדה המבנית של "בזק".

<שלמה פילבר: "בזק", בצדק, אמרה: באיזה שלב אחרי שאנחנו מיישמים את השוק הסיטונאי בבקשה שהמשרד יתחיל לדון בעניין הזה.

<שלמה פילבר: היו דיונים מקדימים, הרבה מאוד דיונים במשרד.

<שלמה פילבר: ביוני, על דעת כל הנהלת המשרד, יצא מכתב ל"בזק": "בשלה השעה להתחיל לדון על נושא ביטול ההפרדה המבנית, אנחנו מזמינים אתכם לדיונים," והתחלנו את המהלכים האלה.

<שלמה פילבר: ביטול ההפרדה המבנית הוא לא ביטול וזהו.

<שלמה פילבר: אנחנו מדברים בעצם על הסדרה אחרת, שתחליף את ההפרדה המבנית, שזה סוג של פרקטיקה שנוצרה לפני עשרים שנים כאשר "בזק" הייתה באמת מונופול בכל תחומי מגזרי התקשורת למיניהם.

עיסאווי פריג': היא עדיין מונופול.

איילת נחמיאס ורבין: איזו הסדרה, למשל?

<שלמה פילבר: פה מופיע הפרדה חשבונאית, שהמשמעות שלה- - -

איילת נחמיאס ורבין: היא הכרה בהפסדים.

<שלמה פילבר: לא, מה פתאום.

<שלמה פילבר: הפרדה חשבונאית משמעותה שבעצם המשרד מייצר כלי אכיפה ופיקוח שיאפשרו לו לוודא ש"בזק" או כל חברה אחרת לא עושה פרקטיקה אנטי תחרותית, לא עושה סבסוד צולב, לא עושה מחירים טורפניים, לא עושה כל מיני דברים כאלה ואחרים.

<שלמה פילבר: אגב, בתוך כל העניין הזה, מכיוון שהבנו – ופה אני נכנס לנושא התשתיות לרגע אחד – מרגע שנכנסתי למשרד הבנתי שבשנים 2015-2016 אנחנו מתחילים, בגלל הצריכה ההולכת וגוברת באופן דרמטי בשוק התשתית הקווית, בגלל העובדה שמיום שהתחילו לדון על הוועדות האלה דיברו על שוק סיטונאי על טלפוניה בשנת 2008, עברו לדבר על אינטרנט ב-2011, היום אנחנו כבר מדברים על תחרות שהיא בעיקרה תחרות על שידורי וידיאו על גבי פס רחב.

<שלמה פילבר: שידורי וידיאו הולכים וגוברים בצורה דרמטית וההערכות, שאף אחד לא יודע להגיד אותן, כי זה תלוי בסוף בבתי ההפקה של הוליווד, אם הם יחליטו שאת הסדרות החדשות הם עושים בטכנולוגיה חדשה- -

איתן כבל: אתה אומר שאפילו התוכי התת-ימי לא עוזר.

<שלמה פילבר: - -בסוף אנחנו נהיה במצב שבו יש לנו סתימה של התשתיות.

<שלמה פילבר: מרגע שנכנסתי למשרד הובלתי קו – ולכן אני אומר שיש פה טעות מסוימת.

<שלמה פילבר: המהלך הזה לא נועד להוזיל מחירים כי התחרות קיימת.

<שלמה פילבר: המהלך הזה נועד לחזק את התשתיות, ויש הבדל גדול, ואני אסביר.

קארין אלהרר: את התשתיות של "בזק".

<שלמה פילבר: לא, את התשתיות שמשמשות את כולם.

עיסאווי פריג': מה אנשי המקצוע אומרים?

איתן כבל: תיכף ניתן להם לומר.

איתן כבל: אנחנו לא מתכוונים לעבור על הדברים ככה.

<שלמה פילבר: גיבשנו מתווה שבו ראינו שבעצם אנחנו נמצאים בחלון זמן של בין 3-4 שנים.

<שלמה פילבר: כולם יודעים שאת אולימפיאדת טוקיו בשנת 2020 מתכוונים לשדר בשיטת שידורים שנקראת 8K, לא 4K, זאת אומרת שיטת שידורים מאוד-מאוד מתקדמת.

<שלמה פילבר: רשת האינטרנט שקיימת היום בישראל לא תדע לשדר את השידורים האלה לבתים, ולא משנה אם יש לך "סלקום טי-וי", אם יש לך אינטרנט כזה או אחר.

<שלמה פילבר: אנחנו צריכים לשדרג את רמת התשתיות בישראל.

<שלמה פילבר: כאשר בחנו את העניין הזה ראינו שהאפשרות לשדרג כרגע בזמן קצר מאוד, אנחנו יכולים לעשות את זה באמצעות שתי חברות התשתית הגדולות אם אנחנו רוצים באמת לסגור פער של 2.5 מיליון בתי-אב, לא של 100,000, לא של 200,000.

עליזה לביא: איך זה יקרה בלי תחרות?

קארין אלהרר: אבל אדוני מבין שאם אנחנו רוצים לעשות את זה בחלל הזמן הקצר אנחנו נותנים עדיפות מובנית ל"בזק".

קארין אלהרר: בעצם מי שיצליח לשדרג את התשתיות שלו זה "בזק".

<שלמה פילבר: "בזק" ו"הוט", שהן כרגע שתי חברות התשתית שפרושות כמעט בכל מדינת ישראל.

עיסאווי פריג': "הוט" עדיין לא הגיעה לפריפריה ולמגזר הערבי.

עיסאווי פריג': שתקתם במשך כל השנים.

<שלמה פילבר: כאשר במקביל מיושם תיק שירות של תשתית פסיבית, שהמשמעות שלה היא שימוש בקנים של "בזק" לטובת "סלקום" ו"פרטנר".

<שלמה פילבר: זה לא קרה בעקבות חוק ההסדרים, זה קרה עוד קודם.

<שלמה פילבר: אנחנו נמצאים עמוק בתוך התהליך הזה, אנחנו עובדים עם החברות על התהליך הזה שאמור לקרות בזמן הקרוב.

איתן כבל: תסיים פה עכשיו.

<שלמה פילבר: רק עוד משפט אחד.

<שלמה פילבר: התהליך הזה שאנחנו מדברים עליו, המכתב הזה שיצא הוא מכתב כוונות.

<שלמה פילבר: מבחינת משרד התקשורת יש רק מסמך אחד שהוא המסמך הקובע שנותן אישור על ביטול הפרדה מבנית, וזה רישיון חתום.

<שלמה פילבר: הרישיון החתום ל"בזק" על ביטול הפרדה תאגידית כזאת או אחרת, בתנאים כאלה או אחרים, ייחתם רק אחרי שימוע.

<שלמה פילבר: עכשיו יצא מכתב מסיבה אחת, ואגיד אותה כאן כדי שיהיה נוח לאנשים, כדי להבין, כי גם חברת "בזק" צריכה לעשות תהליכים כאלה או אחרים.

<שלמה פילבר: דירקטוריון החברה היה צריך לדעת האם המשרד מתכוון או לא מתכוון ללכת לכיוון הזה, כדי שהם יתחילו את התהליכים שלהם.

עליזה לביא: אם זה מכתב כוונות אז למה זה מנוסח- - -?

איתן כבל: סליחה, הדיון לא יתנהל בצורה הזאת.

עליזה לביא: רק הבהרה.

<שלמה פילבר: משפט אחרון.

<שלמה פילבר: המכתב הזה יצא באישור של השר הנגבי אחרי 3 חודשי דיונים בתוך המשרד, כולל התייעצויות עם כל הגורמים הרלוונטיים, עם משרד המשפטים, והיו פגישות של השר הנגבי עם יושבי-הראש של חברות "סלקום" ו"פרטנר" ושורה ארוכה מאוד של תהליכים שנעשו.

עליזה לביא: אז למה היה דיווח- - -?

איתן כבל: תיכף נשאל את כל השאלות.

איתן כבל: אנחנו פה.

איתן כבל: מי שממהר, שילך.

איתן כבל: יש לנו זמן.

איתן כבל: תודה אדוני.

איתן כבל: חבר הכנסת מיקי רוזנטל ואחריו אמיר לוי, בבקשה.

מיקי רוזנטל: תודה רבה לך, אדוני היושב-ראש.

מיקי רוזנטל: אי אפשר לחיות עם הגרסה שמסר פה עכשיו מנכ"ל משרד התקשורת, פשוט אי אפשר, מן הטעם הפשוט, שלהגיד שאנחנו מנתקים את שאלת התשתיות משאלת המחירים זה כמו לקרוא לשודד הבנק להיכנס לבנק ולקחת את הכסף, זה אותו דבר.

מיקי רוזנטל: הרי יש פה שאלה של מקל וגזר.

מיקי רוזנטל: אם ניתן לאדם להיכנס לחנות ונגיד לו: "תיקח מה שאתה רוצה, תשלם במועד אחר, מאוחר יותר," הוא ייקח מה שהוא רוצה ואחר-כך או שהוא ישלם או שהוא לא ישלם.

מיקי רוזנטל: זה בדיוק מה שעשו עכשיו עם "בזק", אותו דבר בדיוק.

מיקי רוזנטל: הרי למדינה יש מקל וגזר.

מיקי רוזנטל: המדינה מעוניינת לעודד תחרות, מעוניינת לשפר את התשתיות.

מיקי רוזנטל: אני מאמין בהחלט במטרה הזאת, אבל המדינה היא זאת שכשלה, היא שהפריטה את "בזק", היא זאת שהביאה את המצב בשוק לכך שבמקום מונופול ציבורי יש מונופול פרטי שהוא יותר דורסני ויותר איום מבחינת הציבור.

מיקי רוזנטל: זה נוצר בהחלטות ממשלה מסודרות, בייעוץ משפטי של משרד האוצר, בייעוץ משפטי של היועץ המשפטי לממשלה.

מיקי רוזנטל: בנו מונופול ענק ודורסני.

מיקי רוזנטל: עכשיו יש שתי אפשרויות.

מיקי רוזנטל: או להגיד לו: אתה רוצה סוכריות?

מיקי רוזנטל: אין ספק, "בזק" רוצה את הסוכרייה הזאת של ההפרדה מטעמים ברורים, גם מטעמים מסחריים וגם מטעמים שלא הוזכרו פה עד עכשיו והם טעמים פיננסיים.

מיקי רוזנטל: "בזק" הייתה צריכה עזרה פיננסית בשלב מסוים והמכתב הזה היה דרוש לה כדי לאשר הלוואות מול גורמים פיננסיים.

מיקי רוזנטל: לא מקרי העיתוי שבו נמסר המכתב.

מיקי רוזנטל: זה דבר אחד.

מיקי רוזנטל: דבר שני, כאמור המטרות לגיטימיות, אין שום בעיה.

מיקי רוזנטל: רוצים לשפר את התשתיות – מאה אחוז.

מיקי רוזנטל: במקום להודיע ל"בזק" שיש כוונה היה צריך להודיע ל"בזק": "בתנאים מסוימים ניתן לכם, נסכים להפרדה מסוימת, אבל קודם תיתנו".

מיקי רוזנטל: יש למדינה מקל וגזר.

מיקי רוזנטל: נתנו את הגזר, והמקל משותק.

מיקי רוזנטל: זאת הבעיה.

מיקי רוזנטל: הבעיה לא בכוונות אלא בדרך ההתנהלות.

מיקי רוזנטל: על זה כמובן יש צל גדול, על כל ההתנהלות, בין בשל מה שהוזכר פה על-ידי מבקר המדינה, בין בשל העובדה שעדיין נתניהו מושך בחוטים למרות שנאסר עליו על-ידי היועץ המשפטי לממשלה.

<שלמה פילבר: בשום פנים ואופן לא.

מיקי רוזנטל: אתה תגיד מה שאתה רוצה, שמענו מה שאתה יודע, ואני אגיד מה שאני רוצה.

מיקי רוזנטל: גם אפרסם הקלטות בעניין הזה, עם מי הוא מדבר, איך הוא מדבר ומתי הוא מדבר.

<שלמה פילבר: איתי הוא לא מדבר בעניין הזה.

מיקי רוזנטל: אמרתי שהוא מדבר אתך?

מיקי רוזנטל: לא כך אמרתי.

מיקי רוזנטל: יש איזה משפט על מי בוער הכובע.

מיקי רוזנטל: אמרתי שהוא דיבר אתך?

מיקי רוזנטל: לא אמרתי שהוא דיבר אתך.

מיקי רוזנטל: אמרתי שהוא מדבר עם אנשים ומעורב בעניין הזה, וזה חמור מאוד.

מיקי רוזנטל: בשורה התחתונה, אדוני, אין שום בעיה לקדם את המטרות שמשרד התקשורת מציין.

מיקי רוזנטל: בטח צריך לשפר את התשתיות.

מיקי רוזנטל: אגב, יש גם את הפרויקט של חברת החשמל, צריך לדבר עליו, אבל זה לא נושא הדיון היום.

מיקי רוזנטל: צריך לשפר את התשתיות, אבל אי אפשר לשפר אותן בלי לדאוג למחירים ואי אפשר לגרום ל"בזק" לקחת את הקופה ואחר-כך להגיד: תנו לנו כמה מעות.

מיקי רוזנטל: זה לא ילך.

איתן כבל: תודה, אדוני.

איתן כבל: אמיר לוי, ראיתי את הכותרת של מנכ"ל משרד התקשורת ואחר-כך ראינו את הרעידות בבורסה, ותיכף תהיה התייחסות, ולאחר מכן ראיתי את התגובות שלך.

איתן כבל: לא התעוררתם מאוחר מדי?

איתן כבל: דבר שני, אני מבקש מאדוני להעיר איפה בעיניכם נעוצה הבעיה.

איתן כבל: בבקשה.

<אמיר לוי: תודה.

<אמיר לוי: אני רוצה להעיר שתי הערות לפני שאתייחס לגופו של עניין לבעיה.

<אמיר לוי: הערה ראשונה, אנחנו לא נגד חברת "בזק".

<אמיר לוי: העמדה המקצועית שאנחנו מציגים היא לא נגד חברת "בזק".

<אמיר לוי: כשהיה צריך לעזור לחברת "יס" כדי שתיכנס לתחרות מול מונופול אחר בשידורים ידענו לעשות את זה, ו"בזק" בעינינו היא חברה מקצועית מאוד, אבל העניין שלנו בנושא הזה הוא שוק התקשורת התחרותי.

<אמיר לוי: מה שמטריד את מנוחתנו מאוד הוא עניין התחרות.

<אמיר לוי: חשוב לי מאוד להדגיש, אין פה שום דבר נגד החברה.

<אמיר לוי: "בזק" צריכה להיות חברה טובה, צומחת ורווחית וחשוב שכל חברה במשק הישראלי תפעל כך.

איתן כבל: ומתקדמת.

<אמיר לוי: הערה שנייה לפני שאני נכנס לגופו של עניין, אני מודה לך שהזמנת אותנו לכאן היום.

<אמיר לוי: יש רגעים מסוימים בכלכלה שכאשר אנחנו מסתכלים עליהם במבט לאחור אנחנו מבינים ומרגישים שעשו טעות גדולה מאוד ואחר-כך לוקח לנו המון שנים לתקן את הטעויות האלה.

<אמיר לוי: אנו חשים שההחלטה הזאת היא מן הסוג הזה, שאם חלילה תתקבל החלטה כזאת היא תהיה טעות כלכלית שייקח לנו הרבה שנים לתקן אותה.

<אמיר לוי: הדוגמה הטובה ביותר – זה אמנם שוק אחר ולא אותו דבר, אבל הדוגמה הטובה ביותר שאנחנו מצטערים עליה בראייה לאחור היא "קלאב מרקט".

<אמיר לוי: אנחנו לא רוצים להיות במצב שבו רמת התחרות קטֵנה בגלל החלטה אחת.

<אמיר לוי: אני חושב ששני המשרדים ביחד עבדו המון שנים כדי שהשוק הזה יהיה תחרותי.

<אמיר לוי: הוועדה שהכי מכירה את זה היא ועדת הכלכלה, עוד כשהייתי רכז וסגן עשיתם כאן המון צעדים.

<אמיר לוי: אנחנו לא מעוניינים לחזור לאחור.

<אמיר לוי: לכן אנחנו מקווים מאוד שהצעד הזה לא יקרה.

<אמיר לוי: אני לא רוצה שהממונה על התקציבים הבא-הבא-הבא יגיד: איפה הייתם ומה עשיתם?

<אמיר לוי: לגופו של עניין, ההפרדה עצמה היא אמצעי, היא לא מטרה.

<אמיר לוי: היא אמצעי לעשות תחרות.

<אמיר לוי: גם אנחנו בדיונים שערכנו עם משרד התקשורת השאלה תמיד הייתה לא האם עושים או לא עושים אלא מתי עושים ואיך עושים את זה.

<אמיר לוי: אני רוצה עכשיו להתייחס לשתי השאלות האלה, כי היה פה ויכוח האם כן היינו בדיונים או לא היינו.

<אמיר לוי: אז קודם כול, בעינינו אלה שתי השאלות.

<אמיר לוי: אתחיל עם שאלת המתי לעשות את זה.

<אמיר לוי: היא צריכה לענות על שאלה ברורה מאוד: האם רמת התחרות בתחום הזה, תחום התקשורת, ובעיקר תחום התקשורת הנייחת, מספיקה או לא.

<אמיר לוי: תשובתנו החד-משמעית: היא לא מספיקה.

<אמיר לוי: כשמסתכלים על נתח השוק הסיטונאי באינטרנט, זה בערך 12% אם מנכים את "בזק בינלאומי", 350,000 פחות בערך 70,000-80,000 מתוך 2.3-2.4 מיליון.

<אמיר לוי: זה בערך 12%.

<אמיר לוי: סיטונאי בטלפוניה אין בכלל.

<אמיר לוי: סיטונאי בחברת "הוט" אין בכלל.

<אמיר לוי: בתשתית נייחת, שבעינינו היא נוספת, שאתם אישרתם את השימוש בתשתית הפסיבית בחוק ההסדרים האחרון, זה רק ההתחלה.

<אמיר לוי: לכן כשמסתכלים על הפרישה ועל חלוקת שוק התשובה מאוד-מאוד ברורה.

<אמיר לוי: כשמסתכלים על אינדיקטורים כספיים, גם כאן התשובה חד-משמעית, שרמת התחרות רחוקה מלספק.

<אמיר לוי: ניקח שתי דוגמאות.

<אמיר לוי: קודם כול אֶבִידָה בתחום תחרותי, תחום הסלולר, הוא בין 20%-25%.

<אמיר לוי: כשמסתכלים על "בזק" בתחום הנייח זה בסביבות 60%-65%.

<אמיר לוי: זה אינדיקציה פיננסית משמעותית על איפה כן מתקיים שוק תחרותי ואיפה לא מתקיים שוק תחרותי.

<אמיר לוי: אני רוצה להציג עוד נתון חשבונאי אחד.

<אמיר לוי: דיברתי על אֶבִידָה.

<אמיר לוי: נקודה נוספת היא רמת הרווחיות.

<אמיר לוי: כשאנחנו מסתכלים על רווחיות בתחום התקשורת – אני נותן נתונים של שנת 2015 אבל זה לא שונה מאוד לגבי שלושת הרבעונים שפורסמו בשנת 2016.

<אמיר לוי: 96% מהרווח בשוק הזה גרפה חברת "בזק".

<אמיר לוי: שוב, אנחנו רוצים שחברות ירוויחו כסף, רק שזה מצב לא מאוזן.

<אמיר לוי: שלושה רבעונים ראשונים של שנת 2016 זה 83%.

<אמיר לוי: זה גם מעיד על מצב לא מאוזן ולא תחרותי מספיק בשוק.

<אמיר לוי: דיברתי קודם על האֶבִידָה.

<אמיר לוי: זה לא מאוד רלוונטי לשוק התקשורת אבל "בזק" היא חברה שמובילה מאוד במדד "תל-אביב 100" ובמקומות אחרים, וזה בסדר, רק שזה יהיה בסדר אם זה יתקיים במצב שוק תחרותי ולא במצב שוק עם האינדיקטורים.

<אמיר לוי: נקודה נוספת, מה החששות שלנו אם ההפרדה תבוטל עכשיו?

<אמיר לוי: קודם כול, השוק הסיטונאי, הרפורמה נמצאת עדיין בחיתוליה.

<אמיר לוי: דיברתי קודם על הנתונים ואנחנו מאוד לא רוצים שהיא תיעצר, ואנחנו גם לא רוצים שהתשתית הפסיבית לא תתחיל.

<אמיר לוי: נקודה לגבי עניינו של הציבור.

<אמיר לוי: עלה כאן שיש את אותו מסמך מדיניות של שר התקשורת הקודם שהיום הוא שר האוצר, השר כחלון.

<אמיר לוי: זה נכון, זו ועדה שמונתה על-ידי שני השרים, ועדת חייק, ונכון שהוועדה אמרה שאם יתקיים מצב שוק תחרותי אז תבוטל ההפרדה המבנית, רק שהוועדה אמרה עוד דבר, שביטול ההפרדה המבנית עלול לגרום לפגיעה.

<אמיר לוי: אם יראה השר כי במצבו באותה עת של השוק הסיטונאי ביטול ההפרדה המבנית עלול לגרום לפגיעה ניכרת בתחרות או בעניינו של הציבור אז לא תהיה הפרדה מבנית כזאת.

<אמיר לוי: מה שאנחנו מתארים כאן ומה שתיארתי גם במכתב למנכ"ל משרד התקשורת הוא שזה המצב.

<אמיר לוי: לכן אנחנו לא נסוגים ממסמך מדיניות.

<אמיר לוי: אנחנו רק אומרים – אמרתי שיש שתי שאלות: מתי ואיך.

<אמיר לוי: אנחנו חושבים שהמתי לא הגיע.

<אמיר לוי: עכשיו לגבי איך, אני רוצה לומר שתי נקודות.

<אמיר לוי: קודם כול צריך להבין, יש כאילו שיח על הפרדה תאגידית, שזה לבטל בעצם את החברות אבל בואו נשמור על ההפרדה המבנית.

<אמיר לוי: בעינינו אין לזה משמעות באמת.

<אמיר לוי: כמי שהיה במגזר העסקי כמה שנים ומכיר איך זה עובד מן הצד הזה, הדבר המרכזי והמהותי הוא ההפרדה התאגידית.

<אמיר לוי: אפשר לעשות הפרדה מבנית דרך חטיבות וכן הלאה אבל בעיניי הדבר המרכזי הוא ניהול ספרים נפרד וניהול חשבונות והנהלות נפרדות.

<אמיר לוי: הפיקוח של המשרד, של הרגולטור הרבה יותר קל כאשר יש הפרדה תאגידית.

<אמיר לוי: לכן גם כשנגיע לשאלה הזאת, וזה לא היום, כאשר שוק התקשורת הנייח יהיה תחרותי, אני חושב שהדיון השני יהיה איך לעשות את זה, ואני חושב שהאיך הזה הוא: לא.

<אמיר לוי: אני מסיים בנקודה אחרונה שמטרידה אותנו, האם זה נדרש והאם טוב לעשות את זה.

<אמיר לוי: קודם כול, אני מקווה שהבהרתי שזה לא נדרש, בטח לא בעת הזאת.

<אמיר לוי: אנו חוששים שזה גם לא טוב בדרך הזאת, שזה גם יפגע ברמת התחרותיות וגם בצרכן.

<אמיר לוי: הסיבה המרכזית היא שבסוף האנרגיה או ה-tension של הרגולטור של חברת "בזק" יהיה בהשקעות החדשות, לא בסיוע בשוק הסיטונאי ולא בסיוע לפתוח את התשתיות הפסיביות לתחרות, וזאת החלטה שהיא בלתי הפיכה.

<אמיר לוי: צריך להיות חדים מאוד בעניין הזה.

<אמיר לוי: לכן העמדה שלנו היא שהעת לא בשלה, לא נפתח את הסיטונאי, גם בטלפוניה, את התשתיות הפסיביות.

<אמיר לוי: אחר-כך אפשר לדבר גם על זה.

זהבה גלאון: מה זה "לא טוב"?

זהבה גלאון: למישהו אחד זה היה טוב, המניה שלו קפצה ב-7%, אדוני.

זהבה גלאון: אף אחד לא אומר את זה כאן.

<שלמה פילבר: "סלקום" ו"פרטנר" היום קפצו ב-6% רק בגלל שמועה.

זהבה גלאון: באותו יום שבשלה השעה, כפי שאתה אומר, המניה קפצה בדיווח לבורסה.

איתן כבל: תודה, תיכף נשמע.

איתן כבל: שמוליק האוזר, אתן לך עכשיו לדבר.

איתן כבל: תתייחס גם למשמעויות.

איתן כבל: אני רק רוצה לומר, אני חושב במלוא הצניעות, אני אומר את זה גם לך אדוני מנכ"ל משרד התקשורת, הדברים שאמר כאן ראש אגף התקציבים – זה לא סגן מפקד חוליה מצומצמת אלא מי שעומד בראש הכלכלה הישראלית, לא אפריז אם אומר שהוא אחד משלוש הדמויות המרכזיות בכלכלת ישראל – הוא אמר כאן דברים שנצטרך להתייחס אליהם.

עיסאווי פריג': תאמץ את ההצעה של אמיר לוי.

<שלמה פילבר: היה נתון אחד מרכזי שגוי.

איתן כבל: יכול להיות.

איתן כבל: אני לא רוצה לגזול בשלב הזה את הדברים של האחרים.

איתן כבל: גם אם הייתה מחשבה מן הסוג הזה, כלומר ששלמה פילבר צודק ולא אמיר לוי, היה צריך להתקיים פה דיון נוקב, שאמות הסיפין היו רועדות, וזה לא התקיים.

איתן כבל: זה בדיוק.

איתן כבל: התפרסם בכתבה, מישהו גזר את הקופון.

איתן כבל: אי אפשר כבר לחזור, מישהו כבר גזר את חלק א'.

איתן כבל: בבקשה אדוני.

<שמואל האוזר: תודה רבה, אדוני, תודה רבה שהזמנת אותי.

<שמואל האוזר: אני רוצה לומר שהתפקיד של רשות ניירות ערך מוגבל, הוא מוגבל לעולמות של גילוי למשקיעים כדי שהמשקיעים יידעו לקבל החלטות מושכלות.

<שמואל האוזר: השאלה מה הרשות עשתה מאז.

<שמואל האוזר: לאורך כל הדרך כאשר מדובר על היבטי הגילוי אפשר לחלק את זה לשני מישורים: השוטף ועצם העִסקה.

<שמואל האוזר: יש דיווח שוטף לכולם, כולם יודעים מה קרה, כולם יודעים על מה מדובר לאורך כל הדרך.

<שמואל האוזר: גם לעניין העִסקה עצמה דאגנו לדיווח מלא.

<שמואל האוזר: היה לנו גם צוות שעקב אחרי העִסקה וידענו את כל הפרטים.

<שמואל האוזר: על הכול ניתן דיווח.

<שמואל האוזר: ככל שיש בעיה בדיווח יש את מארג האכיפה שלנו, גם בהיבטים של אכיפה פלילית, מנהלית, עיצומים כספיים.

<שמואל האוזר: יש לנו במארג האכיפה גם תביעות פרטיות, שם היום נתנו תמיכה.

<שמואל האוזר: כלומר, נתנו מזה זמן, לפני זמן רב, אבל בימים אלה מתנהל תהליך של תובענה ייצוגית שבה אנחנו תומכים באותם משקיעים.

<שמואל האוזר: אני רוצה לומר, אפרופו עסקת המיזוג, ככל שזה נוגע לרשות ניירות ערך, וזה גם נוגע לעולמות של גילוי, בזמנו הייתה אפשרות לאיזה תרגיל חשבונאי שהיה גורם לכך שיהיה איזה רווח חשבונאי, שאם היה מתקבל ניתן היה לחלק דיווידנדים.

<שמואל האוזר: אנחנו לא אפשרנו את אותו תרגיל חשבונאי.

<שמואל האוזר: זה קרה כבר לפני יותר משנה.

<שמואל האוזר: לא אפשרנו ולכן לא הוכר אותו רווח וגם לא חילקו דיווידנדים.

<שמואל האוזר: אני חוזר, אנחנו בעולמות של גילוי.

<שמואל האוזר: גם הגילוי לגבי השימוע עצמו ניתן ברגע שהייתה החלטה.

<שמואל האוזר: אנחנו מבחינתנו עוקבים אחרי התהליך.

<שמואל האוזר: יש חשיבות גדולה מאוד שלמשקיעים יהיה מידע חשוב כדי שיוכלו לעשות השקעות מתוך ידע.

זהבה גלאון: האם הפרסום בבורסה מותנה בשימוע, כפי שאמר מנכ"ל משרד התקשורת, או שאחר-כך קבעו איזה תיקון ילווה בשימוע?

זהבה גלאון: האם אתה יכול לסבר את אוזנינו?

<שמואל האוזר: אנחנו לא מלווים את התהליך עצמו.

<שמואל האוזר: אנחנו רק נותנים לו ביטוי.

זהבה גלאון: אני שואלת האם ההודעה לגבי הפרסום כללה שזה מותנה בשימוע או אחר-כך תיקנו את זה?

<שמואל האוזר: כן, היא כללה שזה מותנה בשימוע.

זהבה גלאון: מותנה?

זהבה גלאון: לא "ילווה בשימוע"?

זהבה גלאון: מותנה.

זהבה גלאון: וזה עומד בקריטריונים שלכם?

<שמואל האוזר: כן.

<שמואל האוזר: הם נתנו את כל המידע.

<שמואל האוזר: הדיווח של החברה היה ברגע שהייתה החלטה.

זהבה גלאון: המילה "מותנה" מופיעה בפרסום?

<שמואל האוזר: כן.

<שמואל האוזר: המילה "שימוע".

זהבה גלאון: לא המילה "שימוע".

זהבה גלאון: אני יודעת מה אני שואלת.

זהבה גלאון: האם נאמר שזה מותנה בשימוע?

<שמואל האוזר: אוכל לבדוק מה נאמר בדיוק בהודעה.

איתן כבל: פרופסור האוזר, השאלה של גברתי ברורה מאוד.

איתן כבל: אנחנו מבקשים שהנוסח המדויק יימסר לוועדה, אם אפשר עוד היום.

<שמואל האוזר: נעביר את הנוסח המדויק.

איתן כבל: חברים, בשעה הקרובה או בשעתיים הקרובות אפשר יהיה להעביר את זה.

איתן כבל: אנחנו התקדמנו.

איתן כבל: תודה לך, אדוני.

איתן כבל: חברת הכנסת עליזה לביא, בבקשה.

עליזה לביא: תודה.

עליזה לביא: לכן שאלתי את מנכ"ל משרד התקשורת מייד עם סיום דבריו למה "בזק" דיווחו לבורסה שהם מבצעים מיזוג עם "יס".

עליזה לביא: הם הרי דיווחו על כך, קראנו הכול בעיתון.

עליזה לביא: אדוני היושב-ראש, גברתי היושבת-ראש, קודם כול אני שמחה על הדיון המשותף הזה.

עליזה לביא: הסכמנו למשוך את ההצעה שלנו בשביל הישיבה המשותפת.

עליזה לביא: מבקר המדינה, שפנינו אליך, חברת הכנסת אלהרר ואנוכי, כדי לעצור את המהירות.

עליזה לביא: החיפזון הוא מן השטן.

עליזה לביא: פעמים רבות כאן בבניין בנושאים שונים אנחנו מסתכלים אחורה בבהילות רבה.

עליזה לביא: יש לנו הזדמנות לעצור מהלך שיביא הרבה מאוד נזק.

עליזה לביא: אחרי הדברים שאמר כאן ראש אגף התקציבים אני חושבת באמת שצריך לקבור קבורת חמור את כל רעיון האיוולת הזה.

עליזה לביא: אנחנו ממש לא נגד "בזק".

עליזה לביא: אנחנו בעד הציבור.

עליזה לביא: צריך לעצור את המהירות הזאת שלא עומדת בשום קנה מידה, לא עם הדוח של מבקר המדינה ועם בקשה שלו, לא עם הרפורמה בשוק הסיטונאי, שבעצם "בזק" שמה מקל אחר מקל בתהליך.

עליזה לביא: אין תחרות, בואו נקרא לילד בשמו, אין תחרות, וכאשר אין תחרות הנזק גדול מאוד-מאוד.

עליזה לביא: יש התנגדות חריפה של משרד האוצר.

עליזה לביא: הדברים הקשים שאומר כאן ראש אגף התקציבים היו ידועים לנו.

עליזה לביא: איך קורה שיד ימין לא יודעת מה עושה יד שמאל?

עליזה לביא: המהירות הזאת מלמדת אותנו שיש מי שרוצה שלא נשים לב.

עליזה לביא: שימו לב גם ל"טיימינג", באיזה יום בשבוע הידיעה התפרסמה בעיתון.

עליזה לביא: באמת, כדי שיהיה שקט, שלא נשים לב.

עליזה לביא: אז אנחנו שמים לב.

עליזה לביא: העובדה שאנחנו ממשיכים לשים לב – זה לא הדיון הראשון ובטח לא הדיון האחרון – היא כי "בזק" לא צריכה עזרה.

עליזה לביא: היא מונופול, היא מונופול קשה לציבור בישראל.

עליזה לביא: אני לא רואה שהציבור ירוויח מן העניין הזה, המחירים לא ירדו.

עליזה לביא: אנחנו צריכים לבוא ולראות.

עליזה לביא: תנאי השוק לא מאפשרים את זה ורק תחרות תעודד את ההשקעות.

עליזה לביא: כל הסיבות העלובות שהוצגו כאן לא באמת משרתות אותנו.

עליזה לביא: מה הכוונה של אדוני מנכ"ל משרד התקשורת?

עליזה לביא: אם זה מכתב כוונות אז למה המכתב שלך מנוסח כאילו ויתרתם על ההפרדה המבנית?

עליזה לביא: כך מנוסח המכתב שלך.

<שלמה פילבר: ממש לא.

עליזה לביא: דבר שני, אני רוצה לקבל תשובה לגבי הבורסה כי כאן טמון העניין הזה.

עליזה לביא: אם לא הבנו אנחנו נבין כאן לפי הניסוח.

קארין אלהרר: חברת הכנסת לביא, יש בידי את ההודעה של "בזק".

קארין אלהרר: כתוב: "בהתאם להודעה הבהיר המשרד כי בנוסף בכוונתו לצאת במהלך 2017 בשימוע בדבר הסדרים לביטול ההפרדה המבנית".

קארין אלהרר: זה הנוסח.

קארין אלהרר: זה לא תחת התניה.

איתן כבל: אתה רואה, מר האוזר, אנחנו יותר זריזים.

איתן כבל: תודה, גברתי.

איתן כבל: ברשותכם, אני מבקש מהממונה על ההגבלים העסקיים ולאחר מכן מאוסאמה סעדי ואיילת נחמיאס ורבין.

<מיכל הלפרין: תודה רבה.

<מיכל הלפרין: רשות ההגבלים העסקיים קיבלה פנייה באוקטובר האחרון ממשרד התקשורת בקשר לכוונה שלו לבטל את ההפרדה התאגידית.

<מיכל הלפרין: הבענו את עמדתנו במכתב שיצא.

<מיכל הלפרין: העמדה שלנו בנויה על שני נדבכים.

<מיכל הלפרין: אקדים ואומר מילת רקע לפני שאכנס לתגובה עצמה.

<מיכל הלפרין: רשות ההגבלים העסקיים מוטרדת מהתפתחות הרפורמה בשוק הסיטונאי.

<מיכל הלפרין: הרפורמה בשוק הסיטונאי היא הדבר הגדול הבא שצריך לקרות בשוק התקשורת.

<מיכל הלפרין: ההבנה שלנו היא שהרפורמה הזאת צריכה לשאת בכפֵיה עבור הצרכן הישראלי את מה שקרה בשוק הסלולר, להביא לתקשורת הקווית בבית, כך שהצרכן בבית של התקשורת הקווית יוכל לקבל שירותי טלפון קווי ושירותי אינטרנט לא רק מ"בזק" או "הוט" כפי שהמצב היום אלא הוא יוכל לקבל אותם גם מגורמים נוספים: "סלקום", "פרטנר" וגופים נוספים שירצו להשתתף בחגיגה הזאת.

<מיכל הלפרין: עבורנו זו בשורה תחרותית ואנחנו בהחלט תולים הרבה מאוד תקוות לתחרות בשוק הקווי ברפורמה בשוק הסיטונאי.

<מיכל הלפרין: הרפורמה בשוק הסיטונאי מבוססת על שלושה נדבכים.

<מיכל הלפרין: הראשון שבהם החל בפעולה ב-2015.

<מיכל הלפרין: הוא עוסק בנושא של תקשורות אינטרנט ויכולת של חברות לקבל קיבולת לצורך אספקת תשתית אינטרנט לבתים הפרטיים.

<מיכל הלפרין: החלק הזה של הרפורמה החל את פעולתו.

<מיכל הלפרין: עברו הרבה מאוד לקוחות מ"בזק" לחברות מתחרות שלה.

<מיכל הלפרין: אנחנו מזהים סימן של האטה במעבר הזה והתמתנות בהתפתחות הרפורמה הזאת.

<מיכל הלפרין: אתן לכם קצת נתונים.

<מיכל הלפרין: אם בין הרבעון השני לרבעון השלישי של שנת 2015 גדל מספר המנויים שעשו שימוש ברפורמה בשוק הסיטונאי, חלק א' של הרפורמה, ב-100,000 בתוך רבעון אז היום הצטמצמנו ל-20,000 ומשהו ברבעון.

<מיכל הלפרין: כלומר, יש לנו האטה משמעותית מאוד של התפתחות הרפורמה הזאת.

<מיכל הלפרין: זה עוד החלק שמדאיג אותנו פחות.

<מיכל הלפרין: מה שמדאיג אותנו יותר זה חלקים ב' ו-ג' של הרפורמה בשוק הסיטונאי.

<מיכל הלפרין: חלקים ב' ו-ג' עוסקים גם בסיטונאות בטלפוניה הקווית, מה שנקרא "הסיבים האפלים", היכולת של חברות תקשורת לרכוש קיבולת מ"בזק" כדי להעביר תקשורת קווית לבתי הלקוחות, ואפילו חשוב מזה חלק ג' של הרפורמה, שזה התקשורת הפסיבית, רפורמת הקנים, האפשרות של חברות התקשורת לעשות שימוש בקנים של "בזק" כדי להעביר תשתית של עצמן.

<מיכל הלפרין: כידוע, "בזק" עברה מתקשורת על פסי נחושת לתקשורת על סיבים אופטיים וכתוצאה מזה יש היום מספיק קיבולת בתוך הקנים שעוברים מתחת לכבישים ומתחת למדרכות שלנו עד לבתים שלנו כדי להעביר גם את התשתית של חברות שמתחרות ב"בזק".

<מיכל הלפרין: הרפורמה מבקשת לנצל את הקיבולת הזאת כדי להעביר את הקנים של המתחרים.

<מיכל הלפרין: זה חלק משמעותי מאוד ברפורמה, בדיוק מכיוון שהוא יפחית את התלות שלנו בתשתיות של "בזק" ויאפשר גם פיתוח של תשתיות לחברות מתחרות.

<מיכל הלפרין: לכן החלק הזה ברפורמה גם הוא יקר לנו מאוד.

<מיכל הלפרין: שני החלקים האלה של הרפורמה למעשה לא החלו ולצערנו הם נתקעו.

<מיכל הלפרין: הם היו אמורים להיות כבר בתחילת הדרך.

<מיכל הלפרין: הם נתקעו בגלל קשיים שלה

<מיכל הלפרין: בנתנו "בזק" מערימה על דרכם והם עוכבו בצורה ניכרת והצרכן מפסיד כתוצאה מכך.

איתן כבל: לא יכול להיות.

איתן כבל: ..

<מיכל הלפרין: זה מה שאנחנו רואים כליבת העניין וזה מה שאנחנו רואים כליבת התמונה.

<מיכל הלפרין: בתוך כל הסיפור הזה, סיפור ההפרדה התאגידית הוא לדעתנו לא ליבת העניין.

<מיכל הלפרין: סיפור ההפרדה התאגידית הוא השוליים של העניין.

<מיכל הלפרין: אנחנו לא חושבים שביטול ההפרדה התאגידית כשלעצמו יגרום נזק תחרותי.

<מיכל הלפרין: כזכור, רשות ההגבלים העסקיים אישרה עוד בשנת 2014 את המיזוג בין "בזק" ו"יס".

<מיכל הלפרין: המשמעות של אישור המיזוג הזה היא שאנחנו חושבים ש"בזק" ו"יס" יכולים להתנהג כתאגיד אחד, בכפוף כמובן לתנאים שהשית הממונה על הגבלים עסקיים על המיזוג הזה בשעתו, בשנת 2014.

<מיכל הלפרין: אזכיר, יש תנאים למיזוג הזה.

<מיכל הלפרין: בין היתר, התנאים למיזוג דורשים שיהיה מוצר פריק, שתהיה פריקוּת בין שירותי הטלוויזיה לבין שירותי הטלפוניה הקווית.

<מיכל הלפרין: אני לא מעלה על דעתי ש"בזק" ו"יס" סבורים שהם יכולים להתעלם מתנאי המיזוג האלה גם לאחר ביטול ההפרדה התאגידית, אבל בכפוף לקיום התנאים האלה למעשה המיזוג אושר בשנת 2014 ולכן אנחנו לא חושבים שיש נזק תחרותי כתוצאה מביטול ההפרדה התאגידית.

<מיכל הלפרין: אנחנו כן חושבים שבהינתן זה שמטרת-העל של כולנו היא לקדם את הרפורמה בשוק הסיטונאי, ובהינתן זה ש"בזק" לטעמנו עושה ככל שניתן כדי לעכב את רפורמת השוק הסיטונאי וכדי להכביד עליה וכדי להערים עליה קשיים, ככל שרוצים לקשור בין ביטול ההפרדה התאגידית לבין ההתפתחות המצוינת בשוק הסיטונאי אנחנו מסתייגים מאוד מן הקשירה הזאת.

<מיכל הלפרין: אנחנו חושבים שלא קרו דברים מספיק טובים בשוק הסיטונאי שיצדיקו את הקשירה הזאת.

<מיכל הלפרין: לכן ככל שמשרד התקשורת ביקש לקשור בין המהלכים בהתאם למכתב של השר כחלון, שר התקשורת בשעתו, והמכתבים אחר-כך של השר ארדן, ככל שביקשו לקשור בין שני המהלכים האלה – מן הקשירה הזאת אנחנו מסתייגים מאוד.

<מיכל הלפרין: ההתפתחות בשוק הסיטונאי כשלעצמה אינה מצדיקה את ביטול ההפרדה התאגידית.

<מיכל הלפרין: תודה.

איתן כבל: גברתי הייתה ברורה מאוד.

<שלמה פילבר: משרד התקשורת מסכים עם כל מילה שהיא אמרה.

איילת נחמיאס ורבין: אז למה העברתם את המכתב?

איתן כבל: יש הבדל בין "אני מסכים" לבין איך אני פועל.

<שלמה פילבר: אני גם פועל לפי זה.

זהבה גלאון: אדוני, הסתכלתי גם על המכתב לבורסה.

איילת נחמיאס ורבין: לא מכתב אלא דיווח מיידי.

זהבה גלאון: על הדיווח המיידי.

זהבה גלאון: אני קוראת אותו אחרת.

זהבה גלאון: אני רואה את זה מול העיניים – הכותרת של המכתב:

זהבה גלאון: השימוע מתייחס להפרדה המבנית.

זהבה גלאון: הם אומרים: "החברה בוחנת את האפשרויות ליישום ביטול ההפרדה התאגידית כאמור".

זהבה גלאון: כל השימוע מדבר על ההפרדה המבנית.

עיסאווי פריג': מתי "בזק" הודיעה למשקיעים?

איתן כבל: חבר הכנסת אוסאמה סעדי ולאחר מכן חברת הכנסת איילת נחמיאס ורבין.

אוסאמה סעדי: אני הצטרפתי לדיון המהיר שכבר אינו דיון מהיר.

אוסאמה סעדי: העיקר היה בשבילנו, לב העניין היה שבאמת אכפת לנו מהצרכן.

אוסאמה סעדי: בגילוי נאות, אני לקוח של "בזק", גם בנייח וגם ב"יס".

איתן כבל: גילוי נאות: כך רובנו.

אוסאמה סעדי: אחרי מה ששמענו, אדוני היושב-ראש, גברתי היושבת-ראש, דברים מאלפים מכבוד מבקר המדינה ומנציגו וגם מן הממונה על ההגבלים העסקיים, ברור פה שיש כישלון בתהליך קבלת ההחלטות.

אוסאמה סעדי: מישהו רצה להקדים ולקבוע עובדות בשטח.

אוסאמה סעדי: אפילו לא חיכו, ידעו שיש כבר בדיקה, שיש דוח שמתקרב, שיש טיוטה, ואפילו הגיבו לטיוטה, אבל רצו להקדים את העניין הזה, לא רצו לחכות לדוח הסופי ולכן קיבלו את ההחלטה הזאת בחיפזון, תוך פגיעה קשה בצרכן ובתחרות וברפורמה.

אוסאמה סעדי: הדברים של הממונה על ההגבלים העסקיים הם דברים חדים וברורים.

אוסאמה סעדי: אני זוכר ששר התקשורת הקודם כחלון, שר האוצר דהיום, עשה את המהפכה בשוק הסלולרי ובאמת אנחנו מרגישים היום, כל אחד בחשבונית שהוא מקבל, שהצרכן הרוויח מזה.

אוסאמה סעדי: חתכו ברווחים של חברות הסלולר, "פלאפון", "סלקום" ו"פרטנר" והרווחים שלהן ירדו.

אוסאמה סעדי: פה אנחנו לא צרי-עין ורוצים שהחברות ירוויחו אבל לא יכול להיות שבשוק הזה, של 98%, הם במונופול אדיר והמחירים לצרכן יקרים פי כמה.

אוסאמה סעדי: אפילו במדינות ערב, ממיר זול יותר.

אוסאמה סעדי: רובנו כבר נעבור מ"יס" ו"הוט", למרות שב"הוט" אין תשתיות, אדוני היושב-ראש.

אוסאמה סעדי: אני גר בבית צפאפה וביקשתי פעם טריפל של "הוט".

אוסאמה סעדי: אמרו לי: אנחנו מצטערים, אין תשתיות בבית צפאפה, אי אפשר להגיע אליכם.

אוסאמה סעדי: תודה רבה.

איתן כבל: אולי אחרי שהסדרנו את עניין הרוכבים זה יסתדר.

איילת נחמיאס ורבין: זה פשוט ציטוט אדיר: "ביקשתי טריפל בבית צפאפה".

אוסאמה סעדי: אנחנו עוברים ל"בִין ספורט" ששם אנחנו מקבלים את כל השידורים, את כל הערוצים, את כל הליגות שרוצים ב-900 שקל בשנה, והיום אני משלם 350 שקל בחודש.

איתן כבל: זה נושא הדיון שהתקיים כאן לפני שבועיים.

אוסאמה סעדי: כמובן ההחלטה התקבלה בחיפזון באופן חשוד ביותר.

אוסאמה סעדי: אני פונה למשרד התקשורת, למנכ"ל משרד התקשורת, הואיל ודוח מבקר המדינה או-טו-טו צריך להתפרסם.

<שלמה פילבר: בעוד 5 חודשים.

אוסאמה סעדי: הוא אמר בעוד חודשיים-שלושה.

אוסאמה סעדי: אפשר לפנות לכבוד מבקר המדינה, אפשר לזרז את העניין הזה.

אוסאמה סעדי: אני מבקש לעכב את ההחלטה הזאת ולא ליישם אותה עד לקבלת הדוח של מבקר המדינה.

זהבה גלאון: תגיד שאתה מאמץ את ההצעה שלי להקים ועדה בין-משרדית.

אוסאמה סעדי: גם וגם.

איתן כבל: איילת נחמיאס ורבין ואחריה רועי פולקמן.

איתן כבל: בבקשה.

איילת נחמיאס ורבין: אשתדל לדבר בקצרה.

איילת נחמיאס ורבין: כשהיינו כאן בעיצומם של הדיונים בנושא הרכיבה ההדדית על התשתיות, יודע מי שיודע בחדר הזה ששאלתי את השאלה הכמעט מובנת מאליה: מה זה אומר, אדוני מנכ"ל משרד התקשורת, הרכיבה ההדדית?

איילת נחמיאס ורבין: כאשר ברקע צריך לזכור שמשרד התקשורת כמה דקות קודם פטר את "הוט" מהפרישה המלאה.

איילת נחמיאס ורבין: אני לא אוהבת להתייחס לדברים בתור מין קונספירציה, אני לא מחפשת בכל דבר קונספירציה ואני גם לא פרנואידית מטבעי, אבל אני אומרת לעצמי: משהו פה בתמונה לא מסתדר באופן הגיוני, מנכ"ל משרד התקשורת.

איילת נחמיאס ורבין: דקה קודם פטרתם את "הוט" מהפרישה המלאה, ביקשתם רכיבה הדדית על התשתיות, ועוד לא סיימנו את חוק ההסדרים וכבר יוצא המכתב הזה לעולם, ואני מבינה שהוא התחיל באוקטובר.

איילת נחמיאס ורבין: אני מוכרחה להגיד ששמחתי לשמוע את הממונה על ההגבלים העסקיים, לפחות בהיבט שאני אומרת, בסופו של דבר אנחנו צריכים להסתכל על הדברים האלה אל מול המהלך, אל מול רפורמת השוק הסיטונאי, עד כמה היא מצליחה.

איילת נחמיאס ורבין: אני קצת תקועה במה שאמר מנכ"ל משרד התקשורת בהתחלה כי אני חושבת שמדובר בדרמה הרבה יותר גדולה.

איילת נחמיאס ורבין: אדוני מבקר המדינה בוודאי יידרש לנושא הזה, לצערי, בין אם זה יהיה בזמן כהונתו או בזמן כהונת המבקר אחריו, לנושא התשתיות במדינת ישראל.

איילת נחמיאס ורבין: אדוני יושב-ראש הוועדה וחברתי, אני אומרת לכם, גם מה שאנחנו עשינו בנושא הרכיבה ההדדית על התשתיות לא יביא אותנו אל הבשורה הגדולה של התשתיות במדינת ישראל.

איילת נחמיאס ורבין: על כן אנחנו צריכים לראות מאין באמת מגיעים המשאבים להשקעת התשתיות.

איילת נחמיאס ורבין: כאשר אנחנו דנים פה היום בעיתוי הקצת משונה הזה בנושא השקעות, שזה דבר מאוד-מאוד-מאוד חשוב בעיני, ואני מפנה את דברי לשתי חברות התשתיות המרכזיות.

איילת נחמיאס ורבין: את חברת החשמל אני לא רואה כאן.

איילת נחמיאס ורבין: אני לא יודעת כמה דיווידנד מושכים ב"הוט".

איילת נחמיאס ורבין: אני יודעת כמה דיווידנד משכו ב-3 השנים האחרונות ב"בזק" – 6.7 מיליארד שקלים.

איילת נחמיאס ורבין: אז אני מבקשת שאנחנו נמצא את הדרך להפסיק לדון בשאלת ההשקעה בתשתיות רק נוכח ההפרדה המבנית אלא שאנחנו באמת נראה איך אנחנו מסתכלים על השוק הזה בצורה מלאה, כאשר יש פרישה של כל התשתיות, גם של "הוט" וגם של "בזק".

איילת נחמיאס ורבין: לא רק שאלת המחיר אלא שאלת הנגישות ושאלת האיכות.

איילת נחמיאס ורבין: אלה שאלות קריטיות.

איילת נחמיאס ורבין: אנחנו כל הזמן מתעסקים במחיר.

איילת נחמיאס ורבין: אלה השאלות הקריטיות.

איילת נחמיאס ורבין: כאשר אנחנו מסתכלים על התמונה המלאה לכולנו יש סיבה להיות מודאגים.

איתן כבל: תודה לך.

איתן כבל: חבר הכנסת פולקמן ואחריו עיסאווי פריג'.

רועי פולקמן: תודה, אדוני היושב-ראש.

רועי פולקמן: אמקד את דברי בשאלה אחת שמעסיקה אותי, אדוני מנכ"ל משרד התקשורת, והיא השאלה לשם מה.

רועי פולקמן: על סוגיית התשתיות אני שומע אותך מדבר הרבה וזה אכן ברור ומוערך.

רועי פולקמן: מטרה אחת בהפרדה מבנית יכולה להיות שזה באמת ייעל את השירות כי יהיה חיסכון ויהיו פחות מוקדי לקוחות ואפשר יהיה לשווק טריפלים וכל הדברים האלה.

רועי פולקמן: להבנתי זה לא מה שדובר עליו כרגע.

רועי פולקמן: במובן של הלקוח נטו אין כאן תועלת בהתייעלות, פרט כמובן להתייעלות כספית לחברת "בזק".

רועי פולקמן: הדבר השני הוא עניין התשתיות.

רועי פולקמן: יש כאן כמה נושאים, ואשמח שוועדת הכלכלה תידרש להם בהמשך.

רועי פולקמן: אחד, להבין לעומק ולראות את הנתונים לגבי סוגיית התשתיות: מה הפערים ומה הקשר בין אותו צעד ל"בזק", האם אכן זה ישפר את התשתיות, והאם אכן זה הצעד הנכון לעשותו.

רועי פולקמן: הרי אמרנו שההפרדה המבנית היא לא מטרה אלא אמצעי לתחרות וכן אתם אומרים שיכול להיות שבגלל ההפרדה המבנית תשופר איכות התשתית.

רועי פולקמן: אני אומר שהובע כאן ספק שדווקא זה יפגע בתשתית.

רועי פולקמן: עכשיו יצאנו עם עניין התשתית הפסיבית ויכול מאוד להיות שהאירוע הזה ייתן תמריץ שלילי ל"בזק" לשתף פעולה עם הנושא הזה.

רועי פולקמן: ראיתי את הנייר שעליו הסתמכת, נייר המדיניות של שר התקשורת משה כחלון.

רועי פולקמן: יש כאן שתי שאלות יסוד: ראשית, האם יש פה תועלת ללקוח.

רועי פולקמן: אז אני אומר: בסדר, אם יש פחות חטיבות בארגון אז הוא מתייעל והמוצרים משתכללים והשירות משתפר, אבל כאן אין שום דבר מהדברים האלה.

רועי פולקמן: זאת אומרת, זה עניין פיננסי נטו.

רועי פולקמן: הדבר השני הוא שברגע שאתה מחזק פיננסית את חברת "בזק" ואתה לא מתמרץ אותה כי היא לא צריכה להתחרות על פרישת התשתיות אז גם הרעיון הפסיבי לא יקרה.

רועי פולקמן: אז לכאורה לא ברור כיצד זה משרת את שיפור התשתיות בעת הזאת.

רועי פולקמן: ושוב, אני לא חושב שעקרונית יש מחלוקת על כך שיש מקום לדבר על ההפרדה התאגידית.

רועי פולקמן: לכן בעיני, גם בהליך הציבורי – ואני חייב לומר שאני גם מרגיש לא בנוח מכך שמנכ"לית "בזק" לא נמצאת כאן היום.

רועי פולקמן: הטענה צריכה להיות בעיני, מה שהיה צריך לקרות פה בדיון הוא ש"בזק" הייתה צריכה להסביר מה התועלת לשוק ולציבור מן האירוע הזה, פרט לכספים, שאת זה אני מבין, אבל אנחנו לא באנו לשרת את בעלי המניות של "בזק" אלא באנו לשרת את הציבור.

רועי פולקמן: לכן בעניין הזה אני חושב שאנחנו צריכים להבין בוועדת הכלכלה ובוועדה לענייני ביקורת המדינה את התשובות לשאלות האלה, איך זה משפר את התשתית ומה זה עושה לאזרח.

רועי פולקמן: תודה.

קארין אלהרר: יש לי שאלה, אדוני מנכ"ל משרד התקשורת.

קארין אלהרר: אומר מבקר המדינה שבתוך 3 חודשים הוא יסיים את הדוח.

קארין אלהרר: אתם יכולים להמתין עם זה 3 חודשים?

<שלמה פילבר: אני רוצה להסביר מה הייתה הדחיפות וגם אולי אשלים בשני משפטים.

<שלמה פילבר: אענה על הכול ביחד.

קארין אלהרר: אם לא, אני רוצה לתת כעת את רשות הדיבור לעיסאווי פריג' ואז נשמע אותך.

איתן כבל: אני רוצה לפנות למבקר המדינה בשמנו שיורה בשלב הזה, גם לאור הדברים שנמצאים כאן, שהוא מבקש – אם אנחנו נתחיל פה פינג-פונג- - -

איתן כבל: אני רוצה לפנות למבקר המדינה בשמנו שיורה בשלב הזה, גם לאור הדברים שנמצאים כאן, שהוא מבקש – אם אנחנו נתחיל פה פינג-פונג- - - הוא עשה את זה.

איתן כבל: הוא עשה את זה בשלב א'.

איתן כבל: אני רוצה לבקש ממבקר המדינה ואני רוצה לבקש מנציגת משרד המשפטים בעניין הזה.

איתן כבל: אבל קודם כול, עיסאווי פריג', בבקשה.

עיסאווי פריג': חברים, אני מצטרף לסיכום הסופי של איתן כבל.

עיסאווי פריג': הקשבתי לרוב הדברים שנאמרו בוועדה.

עיסאווי פריג': חברים, נאמרים כאן דברים חמורים.

עיסאווי פריג': אני לא רוצה להשתמש במילים עוד יותר חריפות לתאר אותם.

עיסאווי פריג': מה לעשות, לא נעים להיות נציג "בזק" בישיבה הזאת, אני לא מקנא באף נציג של "בזק" שנמצא באולם.

עיסאווי פריג': יש כמה "פרות קדושות" של ראש הממשלה ושר התקשורת.

עיסאווי פריג': הוא עדיין שר התקשורת, ולא סתם הוא שר התקשורת.

עיסאווי פריג': "הפרה הקדושה" שניזוקה בקדנציה הקודמת שמה ישראל ביתנו, "אז עכשיו לא אתן ל'פרה הקדושה' השנייה את האפשרות שתזרוק אז אני איאחז בתיק התקשורת".

עיסאווי פריג': כל עוד ראש הממשלה מחזיק בתיק התקשורת הוא האחראי והידיים שלו מאחורי כל דבר.

עיסאווי פריג': לא יעזור בית-דין, הרוח וההשפעה קיימת.

עיסאווי פריג': זה דבר אחד.

עיסאווי פריג': דבר שני, מר פילבר, עקבתי אחרי כמה ראיונות שלך בתקשורת והקשבתי לך.

עיסאווי פריג': הגישה שאתה מציג מדאיגה אותי.

עיסאווי פריג': אתה יודע מה מדאיג אותי?

עיסאווי פריג': זה מחזיר אותי לגישה שאנחנו חווים, כאשר ראש הממשלה רוצה להעביר משהו הוא מטיל רוח רפאים, תהליך של אימה, שאם לא נעשה כך יהיה כך.

עיסאווי פריג': אתה הובלת והבלטת מצב שאם לא נעשה כך התשתיות יקרסו, תוך שנתיים תהיה קריסת תשתיות.

עיסאווי פריג': אלה דברים מפחידים.

עיסאווי פריג': אני רוצה אינטרנט, כולנו רוצים תשתית תקשורת חזקה.

עיסאווי פריג': התהליך הזה מדאיג אותי.

עיסאווי פריג': ואז אני כאן שואל שאלה ראשונה את אנשי המקצוע של "בזק" וכל מי שמתעסק בדבר הזה.

עיסאווי פריג': חברים, אנשי המקצוע, האם תוך שנתיים מערך התשתית התקשורתית במדינה אמור לקרוס?

<שלמה פילבר: לא שנתיים, אבל יתחילו בעיות.

עיסאווי פריג': שמעתי אותך אומר את זה, אדוני, אני לא ממציא דברים.

עיסאווי פריג': אני רוצה לשמוע מאנשי המקצוע האם תהליך התשתיות התקשורתיות בארץ בתוך שנתיים עומד לקרוס.

עיסאווי פריג': שנדע את זה מקצועית.

עיסאווי פריג': זה דבר אחד.

עיסאווי פריג': דבר נוסף, אנחנו בוועדת הכלכלה, אדוני היושב-ראש, עוקבים אחרי כל ההתנהלות התקשורתית.

עיסאווי פריג': קיבלנו דוח על "גולן טלקום" ו"הוט".

עיסאווי פריג': האם כל מה שכתוב ברישיון התקשורת של "גולן טלקום", שהייתה אמורה לתת פרישה ארצית של אנטנות סלולריות, התבצע?

עיסאווי פריג': לא.

עיסאווי פריג': איפה אתם ותנאי הרישיון שהופרו?

<שלמה פילבר: חילטנו ערבות.

<שלמה פילבר: אנחנו ממשיכים לאכוף.

עיסאווי פריג': לא הצטיינתם מי-יודע-מה.

עיסאווי פריג': "הוט" שהייתה מחויבת לפרישה גם בפריפריה ובאזורים מרוחקים, האם היא קיימה?

עיסאווי פריג': לא קיימה.

עיסאווי פריג': אז יש הפרת תנאי רישיון.

עיסאווי פריג': איך תבטיח ש"בזק" תיתן באמת סיבים אופטיים ותיתן חיזוק לתשתיות?

עיסאווי פריג': זה שהיא תבטיח?

עיסאווי פריג': אני לא יודע.

עיסאווי פריג': הדבר השלישי והאחרון, שמעתי את פרופסור האוזר מרשות ניירות ערך.

עיסאווי פריג': אני שואל את השאלה, אדוני היושב-ראש.

עיסאווי פריג': התהליך של ההפרדה המבנית וההפרדה התאגידית נודע ביום שישי.

עיסאווי פריג': "בזק" הודיעה לבורסה על ההפרדה המבנית אך לא הודיעה על ההפרדה התאגידית אלא ביום ראשון, למרות שנודע לה ביום שישי והיא הייתה מחויבת לתת הודעה למשקיעים ביום שישי.

עיסאווי פריג': היא עשתה את זה ביום ראשון אחרי שהמסחר התחיל.

עיסאווי פריג': זה בניגוד למה שפרופסור האוזר ציין.

עיסאווי פריג': זה נקודה שחייבים לדעת.

עיסאווי פריג': כל המכלול הזה מציב המון שאלות ומחייב אותך, אדוני מבקר המדינה, להיכנס לתמונה.

עיסאווי פריג': אי אפשר לתת למצב הזה להימשך בקלילות כזו.

איתן כבל: תודה.

איתן כבל: לפני שאאפשר למנכ"ל משרד התקשורת להתייחס באשר הוא יחשוב לנכון להתייחס אני מבקש מגברתי, נציגת משרד המשפטים, אלידור בליטנר, בבקשה.

<אלידור בליטנר: תודה.

<אלידור בליטנר: אני רוצה לומר באופן ברור, לא היה אתנו תיאום על המכתב הזה או על עיתוי ההוצאה שלו.

<אלידור בליטנר: עמדו אתנו בקשר לפני מספר חודשים.

<קריאות: - - -

איתן כבל: חברים, לפחות תנו לה להשלים.

איתן כבל: אחר-כך תוסיפו כל אחד את הפרשנות שלו.

<אלידור בליטנר: עמדו אתנו בקשר לפני מספר חודשים ועמדנו על שימוע לפני החלטה ולא לאחריה.

<אלידור בליטנר: הופתענו מהמכתב הזה והופתענו מן העובדה שהוא יצא לפני שימוע.

<אלידור בליטנר: כמובן השאלה המקצועית, מה המהלך הראוי והנכון, מסורה לאנשי המקצוע, אבל ברור שההליך צריך להיות מסודר, לפי דין, כאשר כל האינטרסים הרלוונטיים יישקלו.

<אלידור בליטנר: קיבלנו פניות גם מחברת הכנסת זהבה גלאון וגם ממשרד האוצר.

<אלידור בליטנר: הוצאנו בקשה להתייחסות של משרד התקשורת ונתקדם משם.

איתן כבל: אני רוצה לשאול שאלה.

איתן כבל: איך אתם מתייחסים לעובדה שגם לשיטת

איתן כבל: כם לא היה צריך להוציא את המכתב הזה?

איתן כבל: המשמעות היא שכאשר יוצאת הודעה כזאת היא משפיעה באופן דרמטי על מניה.

<אלידור בליטנר: לכן ביקשנו את ההתייחסות.

<אלידור בליטנר: קיבלנו את הפניות, קראנו אותן בעיון, הוצאנו את זה להתייחסות.

<אלידור בליטנר: גם אנחנו רוצים לעבוד בצורה מסודרת.

איתן כבל: הגבתם על כך שזה יצא שלא בתיאום?

<אלידור בליטנר: הוצאנו להתייחסות על מנת שנוכל לבחון את הדברים, בדיוק בגלל זה.

איתן כבל: ההתייחסות שלכם לעובדה שזה פורסם בלי ידיעתכם, האם נתתם לה ביטוי?

<אלידור בליטנר: אנחנו בודקים את הדברים.

<אלידור בליטנר: זה חלק מן העניין.

איתן כבל: מה בודקים?

איתן כבל: כבר אמרת שדעתכם אינה נוחה.

<אלידור בליטנר: הופתענו, נכון.

זהבה גלאון: את צריכה לתת לי תשובה מסודרת.

<אלידור בליטנר: תינתן תשובה מסודרת.

איתן כבל: אלידור בליטנר, אני מבקש, בכל הכבוד, אני אומר את זה בצורה הכי ברורה, התייחסות של משרד המשפטים לוועדה, את מה שאמרת כעת אנחנו רוצים לקבל בהרחבה.

זהבה גלאון: לוועדה ואליי.

מיקי רוזנטל: גם על ההליך וגם על העיקרון.

איתן כבל: אני מבקש שעד יום ראשון תעבירו לנו את התשובה.

<אלידור בליטנר: אנחנו כאמור בודקים ונעביר את זה גם לוועדה.

איתן כבל: אין כבר מתווה גז שצריך להסדיר אותו, אפשר להעביר לנו את זה הרבה יותר מהר.

איתן כבל: מנכ"ל משרד התקשורת, אם מבקר המדינה ירצה להתייחס ולומר את הדברים שלו, גברתי יושבת-ראש הוועדה לענייני ביקורת המדינה ואני אסכם.

איתן כבל: אדוני המנכ"ל, בבקשה.

<שלמה פילבר: ממש בקצרה.

<שלמה פילבר: אני מקווה שאצליח להיות כזה כשרוני כי כאשר הסברתי את זה לאנשי משרד מבקר המדינה זה לקח לי 6 שעות.

<שלמה פילבר: אעשה את זה ב-6 משפטים.

<שלמה פילבר: תשובה גם לחבר הכנסת פולקמן, גם לחברת הכנסת איילת נחמיאס ורבין וגם לאחרים, מה הרקע הזה של התשתיות.

<שלמה פילבר: כל המהלכים שאני עושה כרגע נועדו לנסות לשפר את התשתיות.

<שלמה פילבר: המתווה שגיבשנו במשרד, ואנחנו לא מסתירים אותו והצגתי אותו מעל במות בהרבה פורומים, הוא לעשות הסדר בהסכמה גם עם חברת "הוט" וגם עם חברת "בזק", שבו המשרד כופה עליהם בעצם להאיץ את ההשקעות שלהם בתשתיות.

עיסאווי פריג': אבל הם מחויבים להשקיע בכל שנה.

איתן כבל: עיסאווי פריג', אל תפריע לו, כבר "טחנו" אותו מכל הכיוונים, תן לו עכשיו לבד.

<שלמה פילבר: עם חברת "הוט" עשינו את זה באופן הבא, אמרנו להם: אתם לא יישמתם פרישה ב-8% משטח מדינת ישראל, באזורים שלא היה בהם ביקוש.

<שלמה פילבר: אם מחר תיאלצו להשקיע מאות מיליונים בתשתיות שלא יהיה בהן ביקוש מטבע הדברים הכסף של ההשקעות שלכם יושת על הצרכנים ומחיר השירות שלכם יעלה.

<שלמה פילבר: במקום זה, מכיוון שהטכנולוגיה התקדמה ואפשר היום לתת את אותו דבר, את שירות השידורים על גבי OTT, על גבי האינטרנט, אנחנו מוכנים לבחון לתקופה של שנה כניסיון לתת לכם לעשות את השידורים על גבי האינטרנט.

<שלמה פילבר: במקביל, אם הניסיון הזה יצליח ויהיה טוב, לקחת את הכסף ש"חסכתם" מההשקעות באזורים הלא כלכליים האלה ולשדרג את הרשת שלכם ב-92% האחרים שאתם נמצאים בהם ויותר מזה.

<שלמה פילבר: את הכול כמובן לעגן ברישיון.

<שלמה פילבר: בדרך הזאת אנחנו מקווים לכפות ברישיון על חברת "הוט" השקעות בהיקפים של יותר ממיליארד שקל.

<שלמה פילבר: יש גם כותרות פופוליסטיות שקוראות לזה "מתנה ל'הוט' מיליארד שקל".

<שלמה פילבר: מבחינתי כרגולטור אני סבור שבזה אני מנצל הזדמנות מסוימת של win-win ואומר ל"הוט": "אתם תיקחו מיליארד שקל שאולי הייתם צריכים לפי הרגולציה הקודמת לשים במקום X, תשימו אותו במקום אפקטיבי יותר".

<שלמה פילבר: כנ"ל עם חברת "בזק" בסיפור הזה.

<שלמה פילבר: באה חברת "בזק" ואומרת שהיא רוצה לעשות מיזוג בין "יס" לבין "בזק".

<שלמה פילבר: כפי שאמרה הממונה על ההגבלים העסקיים, התהליך הזה התחיל לפני 3 שנים, אצל הממונה הקודם.

<שלמה פילבר: הוא קיבל את אישור הממונה על ההגבלים העסקיים, הוא קיבל את אישור רשות המסים, שקבעה כמה כסף יוכר כמגן מס ומה יהיו תהליכי קבלת ההחלטה.

<שלמה פילבר: הם באו למשרד התקשורת כי בחוק היום צריך את אישור משרד התקשורת גם לחברת תקשורת להעברת אמצעי שליטה.

<שלמה פילבר: יכולנו להגיד: אנחנו לא נותנים, לתקוע את כל העניין ולא לעשות כלום.

<שלמה פילבר: יכולנו להגיד: אנחנו מאשרים לכם, כפי שאנחנו מאשרים עשרות בקשות כאלה לכל חברות התקשורת, כולל במקומות שבהם חברות באמת עושות את המהלכים האלה על מנת לשפר את האיתנות הפיננסית שלהן.

רועי פולקמן: "בזק" זה משהו אחר.

רועי פולקמן: "בזק" זה מונופול.

רועי פולקמן: "בזק" לא צריכה את זה, היא לא צריכה לשפר את האיתנות הפיננסית שלה.

<שלמה פילבר: הלכנו צעד אחד קדימה.

<שלמה פילבר: אמרנו ל"בזק": נהיה מוכנים לתת לכם את ההסכמה בתנאי שאתם תתחייבו, ואנחנו נעגן את זה ברישיון שלכם, שאתם תפרשו סיבים אופטיים ב-76% משטח מדינת ישראל בתוך 3 שנים.

<שלמה פילבר: זה אומר, בתוך 3 שנים תגיעו ל-2 מיליון- - -

עיסאווי פריג': הם לא יעמדו בזה.

רועי פולקמן: איך עושים משא ומתן כזה עם מונופול?

רועי פולקמן: הרי גם עם תחרות לא יכולתם לעשות את זה.

רועי פולקמן: היית צודק אם היה מדובר בחברה אחרת אבל כאן זה מונופול.

<שלמה פילבר: זה לא מונופול.

רועי פולקמן: בתשתיות זה מונופול, בוודאי.

<שלמה פילבר: בתשתיות יש לנו דואופול.

רועי פולקמן: למה שהם יעמדו בהסכם הזה?

<שלמה פילבר: סיכמנו על העיקרון הזה, שחלק מן האישור שלנו מותנה.

<שלמה פילבר: אפרופו המקל והגזר, לא יהיה גזר אם לא יהיה המקל הזה, שניהם יבואו ביחד באותו יום באותו רישיון.

<שלמה פילבר: אני כרגולטור שאחראי לשפר את התשתיות בשוק התקשורת אומר:

<שלמה פילבר: אם הצלחתי לעגן ברישיון של "בזק" שהם מתחייבים בתוך 3 שנים להביא סיבים אופטיים ל-2 מיליון בתי-אב אזי הטבתי את הדברים.

קארין אלהרר: ואם זה לא יקרה?

רועי פולקמן: זה יבצר את המונופול.

רועי פולקמן: הרצון מובן אבל זה עניין נורא מסוכן.

איתן כבל: תודה.

איתן כבל: אדוני מבקר המדינה, בבקשה.

<מבקר המדינה יוסף חיים שפירא: אני מציע, בלשון משפטית זה נקרא "עיכוב ביצוע".

<מבקר המדינה יוסף חיים שפירא: באופן מעשי, קח לך 3 חודשים, תעכב את הביצוע של ההנחיה הזאת, תקבל את הדוח תוך 3 חודשים, קח לך עוד 10 ימים ללמוד אותו ואז כל אחד לדרכו.

<שלמה פילבר: אין לי בעיה.

<שלמה פילבר: אני מכבד את המבקר.

<שלמה פילבר: אנחנו יושבים הרי בדו-שיח.

<שלמה פילבר: רק נקודה אחת, כרגע אני מבצע מדיניות שר.

מיקי רוזנטל: שאסור לו להתערב.

<שלמה פילבר: אני מדבר על השר צחי הנגבי.

<שלמה פילבר: אני מציע שאת הדיון הזה תעשו עם השר.

איתן כבל: אין לי ספק שהוא ייענה.

איתן כבל: גברתי רוצה להתייחס?

איתן כבל: בבקשה.

קארין אלהרר: תודה רבה.

קארין אלהרר: אני רוצה בכל זאת שוב לבקש מן המציעים, יוזמי הדיון המהיר.

קארין אלהרר: להבנתי זה לא היה אמור לבטל את הדיון המהיר.

איתן כבל: הם דיברו.

איתן כבל: נראה לי שלא נחסך מהם הדיון.

קארין אלהרר: בכל זאת הם היו אמורים לדבר ראשונים.

קארין אלהרר: אני לוקחת את זה עליי, חבר הכנסת כבל.

קארין אלהרר: אני רוצה בשארית הקול שלי להגיד את הדבר הבא.

קארין אלהרר: לא שמעתי פה רגולטור אחד שאומר- - -

<שלמה פילבר: במשפט אחד, אפרופו הדיון, על שמועה שרצה עכשיו, אם כן יהיה מיזוג או לא יהיה מיזוג של "גולן טלקום" עם "סלקום", מניית "סלקום" קופצת ב-11% ומניית "פרטנר" ב-7%.

<שלמה פילבר: מניית "בזק" אחרי המכתב שלי עלתה ב-4% ביום הראשון.

איתן כבל: אתה צריך לשפר את הביצועים שלך.

איתן כבל: ..

<שלמה פילבר: זה בדיוק מה שאני אומר, אפרופו כל אלה שטורחים ואומרים שאתה כזה וכזה.

<שלמה פילבר: אחרי זה כשבית-המשפט העליון פסק לטובתה היא עלתה בעוד 4%, יומיים אחר-כך.

<שלמה פילבר: אז רק כדי לקבל פרופורציות.

קארין אלהרר: אני רוצה לחזור ולומר, לא שמעתי ממשרד האוצר או ממשרד המשפטים או מהממונה על ההגבלים העסקיים אף אחד שאמר שזה היה במקום הנכון ובזמן הנכון.

קארין אלהרר: אני באמת לא מצליחה להבין מה הלחץ, לאן אתם ממהרים.

קארין אלהרר: "בזק" לא ילכו לשום מקום, "הוט" כנראה לא ילכו לשום מקום.

קארין אלהרר: אין ספק שזה פוגע בתחרות.

קארין אלהרר: האמירה הזאת, שאתה אומר: נתתי להם סד זמנים של X חודשים.

קארין אלהרר: ואם הם לא יעמדו בזה?

קארין אלהרר: מה יקרה?

<שלמה פילבר: מה עושים עם כל חברת תקשורת שלא עומדת בתנאי הרישיון?

קארין אלהרר: אבל לאף חברת תקשורת אתה לא נותן כזה יתרון יחסי, לאף חברת תקשורת.

קארין אלהרר: אני מציעה לשר הממונה, השר הנגבי, ולך אדוני המנכ"ל, תקבלו את הצעת מבקר המדינה.

<שלמה פילבר: אנחנו ניפגש עם מבקר המדינה ונדבר.

<מבקר המדינה יוסף חיים שפירא: אז המניה תקפוץ בעוד 10%...

<שלמה פילבר: אנחנו לא אחראים על זה.

קארין אלהרר: גם אם אתם "פיקס" בעניין הזה, גם אם אתם מצוינים וההחלטה שלכם היא ההחלטה הכי נבונה, אפילו בנִרְאוּת, איך אתם מוציאים הודעה בלי להגיד שזה מותנה בשימוע?

קארין אלהרר: המילה "מותנה", איפה היא?

<שלמה פילבר: הודענו ל"בזק" שזה מותנה בשימוע.

קארין אלהרר: אז מה אם הודעתם ל"בזק"?

קארין אלהרר: מה עם המשקיעים?

איתן כבל: יש מי שיש להם ירידה בשמיעה.

<שלמה פילבר: איפה אדון האוזר?

<שלמה פילבר: זה העסק שלו, לא העסק שלי.

<שלמה פילבר: אני לא אחראי על הדיווחים לבורסה.

<שרון פליישר בן-יהודה: אני מבקשת להתייחס.

איתן כבל: סליחה, גברתי, לא ביקשתי שתתייחסי.

איתן כבל: נאמר שאתם לא בדיון.

איתן כבל: תודה.

איתן כבל: אני רוצה לסכם.

איתן כבל: קודם כול, אני מודיע שנקיים דיון בנושא התשתיות.

איתן כבל: זה הנושא בה"א הידיעה.

איתן כבל: גברתי מנהלת הוועדה.

איתן כבל: אנחנו נמצאים ממש על עברי פי פחת.

<שלמה פילבר: גם בסלולר.

איתן כבל: בכל התשתיות.

קארין אלהרר: רק רגע.

קארין אלהרר: משרד המשפטים, את העמדה שלכם אני מבקשת לקבל גם בוועדה לענייני ביקורת המדינה.

איתן כבל: בוודאי.

איתן כבל: תודה גברתי.

איתן כבל: קודם כול, יתקיים דיון בכלל על נושא התשתיות.

איתן כבל: רק סיימנו, אני אומר גם ליושב-ראש אגף התקציבים, הנושא הזה, אולי יותר מכל אחר, עליו הדברים יקומו.

איתן כבל: זה דבר אחד.

איתן כבל: דבר שני, עלינו לדעת איך לשכלל את התחרות.

איתן כבל: חברות וחברים, בכל הכבוד, היום לא מתקיימת באמת תחרות אמיתית בשוק התקשורת.

איתן כבל: שאף אחד כאן לא יטעה.

איתן כבל: "בזק" היא הכוח המניע, היא הכוח המרכזי.

איתן כבל: אני אומר את זה לא מתפיסת צד כזה או אחר.

איתן כבל: כפי ש"הוט" לא הגיעו לכל מקום בארץ, בצדק או שלא בצדק, ואף אחד לא עשה להם כלום.

איתן כבל: לא שמעתי שמישהו ניזוק מאי-ביצוע החלטה מתקופת המזוזואיקון התחתון, לא אתמול, לא שלשום, לא בהחלטה לפני שבוע.

איתן כבל: יכול להיות שאין ברירה, אבל הסיפור הזה, שממשלות מתחלפות, שרי תקשורת מתחלפים בתדירות גבוהה מאוד וחברות מנצלות את זה big time לעשיית רווחים על גבו של הצרכן – זה אחד השווקים, פרט לנושא הסלולר, שגם שם, אדוני המנכ"ל, אתה יודע איך "גולן טלקום" "כדרר" פה חצי מדינה לפני כן.

<שלמה פילבר: מיום שהגעתי זה חדל.

איתן כבל: מאה אחוז, אני רק מתייחס לדברים כפי שהם.

איתן כבל: השר הוזמן, השר הממונה על "בזק", צחי הנגבי חברי הוזמן לדיון.

איתן כבל: אני אומר כיושב-ראש ועדה, ואת גברתי כיושבת-ראש ועדה, אנחנו מאמצים את הודעת מבקר המדינה.

איתן כבל: זה לא שאלה של סמכות או היעדר סמכות.

איתן כבל: יש לנו סמכות מוסרית כרגולטור, כמי שמפקחים על המשרדים, כל אחד מן המקום שלו.

איתן כבל: אנחנו לגמרי מאמצים את הודעת מבקר המדינה.

איתן כבל: אנחנו גם נפנה לשר.

איתן כבל: אין לי ספק שהשר יקבל לאלתר את הבקשה של מבקר המדינה, ולא פחות חשוב, גם את העובדה ששתי הוועדות הנכבדות האלה נתנו את כל הרוח הגבית הנדרשת בעניין.

איתן כבל: גברתי ממשרד המשפטים, פתחת יפה בקול תרועה רמה.

איתן כבל: גברתי, אל תיסוגי בקול ענות חלושה.

איתן כבל: אנחנו מצפים לקבל את עמדת משרד המשפטים בצורה ברורה, דבר דבור על אופניו, שלא נזדקק לרש"י ולא לשום פרשן אחר, שהדברים יהיו ברורים.

איתן כבל: תודה רבה לכם.

איתן כבל: הישיבה נעולה.